Kebangkitan Dan Kejatuhan Empayar Monggol

Tiada empayar dalam dunia ini berjaya membentukkan sebuah kedaulatan sehebat Empayar Mongolia. Daripada Genghis Khan ke Toghan Temur Khan, bangsa ini menghamburkan pelbagai perkara menakjubkan, pengajaran dan gambaran kehidupan Zaman Pertengahan.

Empayar Mongolia bukan sekadar empayar biasa. Ia memenuhi semua pra-syarat untuk diklasifikasikan sebagai kuasa besar: nilai ketamadunan, ketenteraan dan kebudayaan yang terjamin.

Disinilah semua agama disatukan dalam aliran teknologi dan kesenian. Segelintir masyarakat – guru, ketua agama dan artis – dikecualikan daripada bayaran cukai, turut menyumbang elemen kepakaran domestik.

Dan sama seperti kuasa besar moden, batu asas kehebatan mereka diterapkan melalui kezaliman luar biasa. Kemaraan Angkatan Ketenteraan Mongolia mengiringi maut kepada sekitar 35 juta orang. Masyarakat Iran berdepan ambang kepupusan yang begitu dahsyat. Populasi bangsa itu kembali ke paras pra-Mongol pada abad ke-20, satu jangkamasa mencecah 600 tahun lamanya.

“Untuk membunuh orang, rampaslah harta-harta mereka, nikmati kesengsaraan yang dibuat keatas keluarga mereka, dan rogollah wanita-wanita mereka sebagai pertunjukan tunjang kekuasaan.” – Genghis Khan.

“Kegembiraan hebat seorang mampu meraih ialah menawan musuh-musuh lalu menghalau mereka, merampas kuda-kuda dan harta-harta mereka, melihat wajah-wajah tangisan keluarga mereka dan merangkul tubuh isteri-isteri dan anak-anak perempuan mereka.” – Genghis Khan.

“Akulah bala Tuhan. Kalau kau tidak melakukan dosa, masakan Tuhan akan menghantar bala seperti aku kepada kau!” – Genghis Khan.

Di dalam rumah sendiri, Mongolia menjaminkan keunggulan agung; di luar pagar, mereka membuka lohong kezaliman tanpa batasan. Seorang wanita dijahit mulut dan hidungnya sebelum dilemaskan dalam air. Tidak lupa juga akan penglibatan Angkatan Ketenteraan Mongolia secara tidak rasmi dalam penyebaran Wabak Maut Hitam yang membunuh hampir 200 juta orang di seluruh dunia.

Darah dan abu kehancuran ini bermula selepas Genghis Khan dilahirkan, diteruskan pengganti-penggantinya sampailah Empayar Mongolia terpecah. Menurut Sejarah Rahsia Mongolia (Mongol’yun Niyuca Tobciyan), Genghis Khan dilahirkan sambil menggenggam segumpal darah – petanda kebesarannya pada masa akan datang.

Dataran Tinggi Mongolia dulu didiami masyarakat bersistem puak – Khereid, Khamag, Naiman, Merkit dan Tatar, dibawah penguasaan Dinasti Jin yang mengamalkan asakan “pecah perintah” dan hasutan agar bangsa Mongol dan Tatar sentiasa menentang satu sama lain, sekaligus melemahkan ancaman mereka.

Asalnya wilayah sekadar penguasaan puak Borjigin, Genghis Khan memulakan usaha-usaha penawanan melalui kerjasama dengan Toghrul, Khan puak Khereid. Sebelum itu, Genghis Khan juga mendapat bantuan Toghrul Khan dan Jamukha untuk menyelamatkan isterinya yang diculik puak Merkit. Musuh utama Toghrul-Genghis terletak di semua arah – Naiman (Barat), Merkit (Utara), Tangut (Selatan) dan Dinasti Jin, termasuk bangsa Tatar (Timur).

Pengepungan ini tidak membantutkan kemaraan Genghis Khan. Sementara mengasak, Genghis Khan menjanjikan masyarakat dan tenteranya perkongsian harta rampasan. Pihak tertewas dimasukkan dalam zon perlindungannya, manakala anak-anak yatim diambil anak angkat. Inovasi politik ini merapatkan saraf dalamannya, efektif bersama sistem pentadbirannya berdasarkan merit dan ketaatan, bukan lagi pertalian darah atau perkahwinan seperti tradisi Mongolia. Tetapi teknik ini juga memecahkan pakatan bersama ketuanya, akibat iri hati Senggum, anak lelaki Toghrul Khan. Dan bersengketa dengan Toghrul Khan, baginda juga kehilangan sahabatnya, Jamukha.

Peperangan yang meledak menyaksikan kemenangan Genghis Khan dan pembubaran puak Khereid. Jamukha turut mati dalam persengketaan ini, atas permintaannya bahawa hanya satu matahari sahaja boleh wujud dalam dunia ini. Jamukha mendapat kematian terhormat, iaitu tanpa titisan darah. Tulang belakangnya dipatahkan.

Kekalahan Merkit, Khereid dan Naiman menyatukan Dataran Mongolia dalam cengkaman Genghis Khan. Kebenaran petanda genggaman darah sewaktu lahirnya menjadi benar, disaksikan kejayaan-kejayaan Genghis Khan. Angkatan Ketenteraan Mongolia tidak berhenti disitu – banyak pihak dijatuhkan kemaraan berkuda mereka, tidak kira khan mana yang menguasai empayar agung ini.

Kejatuhan Empayar Khwarezmia di tangan Mongolia boleh diriwayatkan sebagai tragedi diplomasi yang gagal. Khwarezmia yang memegang wilayah 12 negara moden di Timur Asia Barat dan sebahagian besar Asia Tengah turut menguasai perhubungan Laluan Sutera (Silk Road), maka pengaruh perdagangan yang ada menjaminkan keuntungan pada mata Genghis Khan. Lalu dihantar Duta Mongolia bersama 500 orang penjaga agar hubungan Mongolia-Khwarezmia dirapatkan.

Delegasi kedutaan ini dituduh perisik dan dibunuh. Tetapi Mongolia menghantar delegasi kedua yang salah seorangnya beragama Islam. Dua duta berbangsa Mongol dicukur dan dihantar kembali untuk mempersembahkan kepala duta Islam kepada Genghis Khan. Perbuatan ini diterima Mongolia sebagai penghinaan besar. Murka benar Genghis Khan. Dan apabila Genghis Khan menyeru, seluruh Mongolia menyahut.

Baginda menyusupi Empayar Khwarezmia di hadapan 100,000 tentera. Dalam perjalanan pulang ke Mongolia, Angkatan Ketenteraan dibahagikan untuk menyerbu negara-negara laluan mereka – Afghanistan, India, Kaukasia, Rusia, Armenia, Azerbajian, Georgia, Crimea, Bulgaria, Hungary, dan Poland. Angkatan Rusia (Kievan Rus’) mempunyai 80,000 tentera bersedia untuk mempertahankan kedaulatan mereka, tetapi habis hancur diratah. Bergelimpangan mayat-mayat mereka selepas pertempuran yang berlangsung. Sesungguhnya Sungai Kalka, Ukraine tidak pernah merasai darah 75,000 orang sedemikian rupa.

Keamanan diberikan berdasarkan tradisi Mongolia – semua pemimpin Rusia dibunuh secara terhormat. Enam putera Rusia, termasuk Mstislav III, diremukkan dalam penghancur diperbuat daripada kayu. Dan kemangkatan Genghis Khan tidak menghentikan ancaman besar Mongolia. Sesungguhnya perkembangan kedaulatan empayar ini akan diteruskan lebih gah lagi. Serangan dibuat keatas Koryo (Korea), Dinasti Sung (China), masyarakat Turki Kipchak; misi ke utara (Rusia) disambung dibawah tanggungjawab Batu Khan. Hampir seluruh Rusia dimasukkan dalam wilayah Ulus Jochi, salah satu negara empayar ini, kecuali Novgorod yang menjadi rakan atas kepintaran diplomasi Adipati Besar Alexander Nevsky.

Batu Khan memainkan peranan besar dalam percaturan bersama Guyuk Khan dan Mongke Khan. Boleh dikatakan Empayar Mongolia hampir terhumban dalam kancah perang saudara akibat ketegangan Guyuk Khan-Batu Khan.

Volga-Bulgaria, Alania, Transylvania, Poland – semuanya ditundukkan dalam usaha Mongolia untuk mencapai “Laut Besar” – Lautan Atlantik. Dan Empayar Mongolia berjaya merealisasikan impian ini, selepas kedaulatan mereka menyentuh Laut Mediterranean.

Sama seperti empayar-empayar lain, Mongolia tidak lari daripada perpecahan akibat warisan takhta. Bukan sekali persidangan perlantikan khan (kurultai) mengundang padah kepada kesatuan Empayar Mongolia. Kali pertama perpecahan berlaku adalah selepas kemangkatan Ogedei Khan. Isterinya Toregene dijadikan pemangku dan merancakkan usaha pembasmian dalam barisan politik agar pegawai-pegawai tertinggi menyokong Buyuk sebagai pengganti Ogedei Khan. Menteri-menteri dihentikan perkhidmatan. Pihak berkuasa diberkas. Penyelia dan setiausaha agung melarikan diri. Gabenor Khorasan disumbatkan batu dalam mulut sehingga tercekik, hukuman mati kerana melanggar perintah.

Hasrat Ogedei Khan untuk meletakkan Siremun sebagai pengganti diketepikan. Kurultai memihak kepada Buyuk. Sesi kurultai menunjukkan betapa besarnya pengaruh Mongolia:

Sejumlah besar pemimpin-pemimpin luar menghadirinya –Kilij Arslan (bakal Sultan Rum), wakil Khalifah Al-Mustakfi II (Abbasiyah), David Narin dan David Ulu (penuntut-penuntut takhta Georgia), Adipati Besar Yaroslav Vsevolodovich (Vladimir-Suzdal), wakil Paus Innocent IV, adik Raja Hethum I (Armenia), wakil Sultan Alaudin Masud (Kesultanan Delhi), dan tentunya ramai lagi. Menariknya, Adipati Besar Yaroslav mangkat sebaik sahaja bersantap bersama Toregene Khatun. Baginda dipercayai diracuni.

Selepas dinaikkan sebagai Khan, hubungan Buyuk bersama Toregene musnah. Pembasmian anti-“Toregenisme” pula dimulakan. Wanita bernama Fatima dibunuh melalui penjahitan mulut dan hidung sebelum dicampakkan dalam air. Guyuk Khan cuba menghentikan korupsi. Walaupun kaki mabuk, baginda mampu memimpin, mengusahakan gempur keatas barisan Hashshashin yang tidak menerima keputusan kurultai.

Walaupun Guyuk tidak disokong Ulus Jochi semasa kurultai, baginda tetap diterima Batu Khan sebagai penguasa empayar. Perang saudara hampir bermula selepas Batu Khan dijemput ke Karakorum.

Disangka akan diberkas, Batu Khan menyahut seruan ini… bersama tentera yang besar dalam perjalanan ke ibu negara begitu perlahan. Tetapi Guyuk Khan mangkat di Xinjiang sebelum pertemuan itu berlaku, dan sesi kurultai diadakan sekali lagi, yang melantik Mongke Khan turut kerana campur tangan Batu Khan.

Pentadbiran Mongke Khan mengiringi pembersihan politik dan penstabilan rizab kewangan. Ini kerana, selepas pemilihannya, anak Oghul Qaimish membawa bala tentera berniatkan untuk menyerang. Disarankan hukuman, pihak pemberontak dihukum. Isteri Guyuk Khan disumbat dalam karung lalu dilemaskan dalam sungai, hukuman tradisi Mongolia atas dakwaan penggunaan ilmu hitam. Hampir 300 bangsawan dibunuh, dan ada juga dibuang negara.

Selepas penstabilan aliran kewangan, sekali lagi Empayar Mongolia merancakkan gempur ketenteraannya. Kashmir, Iran, Khilafah Abbasiyah, dan Yunnan diserang. Dan Mongke Khan bertanggungjawab dalam serangan keatas Kota Baghdad, tindakan ini menaikkan berang Berke, adik Batu Khan. Operasi ketenteraan dikelaskan berjaya, tetapi tentera-tentera Mongolia mula menghidapi penyakit. Dan Mongke Khan sendiri mangkat, dipercayai kerana penyakit cirit birit berdarah. Maka ketenteraan Mongolia membuat pengunduran agar kurultai dapat dilaksanakan.

Ketenteraan Mongolia juga ditewaskan buat kali pertama pada masa ini. Pihak Mamluk dan Tentera Salib mengetepikan persengketaan dalam usaha menyekat kemaraan Angkatan Ketenteraan Mongolia. Kedua-dua mereka bersetuju bahawa Mongolia merupakan ancaman lebih berbahaya. Dan tentera Mamluk berjaya menewaskan Mongolia di Telaga Jalut (Ayn Jalut). Disinilah titik lokasi terakhir kemaraan Mongolia – empayar agung ini tidak mampu melaksanakan serangan melepasi Syria.

Atas kesibukan berperang Hulagu dan Kublai, adik bongsu Mongke Khan – Ariqboke – mengambil kesempatan dan menobatkan dirinya sebagai khan dalam kurultainya sendiri, di Karakorum. Kublai pula membuat perkara yang sama di Kaiping. Apabila dua raja dinobatkan sebagai penguasa agung, kehancuran akan melanda. Dan itulah Perang Saudara Tolui, nama sempena anak keempat Genghis Khan.
“Hulagu telah menjarah banyak bandar-bandar Islam dan membawa maut kepada Khalifah. Dengan izin Allah, aku akan menuntut keadilan akan pertumpahan darah ini.” – Berke Khan, seorang Islam.

“Kita bantu Mongke menjadi khan. Tetapi dia lupa siapa musuh, siapa kawan. Sekarang, dia sedang menjarah tanah-tanah sahabat kita, Khalifah Abbasiyah. Hina betul.” – Berke, kepada Batu Khan.

Kebencian Berke Khan kepada Hulagu Khan memulakan satu lagi peperangan antara Ulus Jochi-Il Khanate. Maka Kublai Khan merapatkan saf bersama Hulagu, sementara Ariqboke Khan pula bersama Berke. Kematian Hulagu dan Berke menghentikan konflik ini. Sementara itu, tentera-tentera Kublai dengan mudah hapuskan penyokong-penyokong pro-Ariqboke di Selatan Mongolia. Karakorum jatuh ke tangan Kublai selepas serangan makanan dibuat, tetapi Ariqboke berjaya merampasnya kembali. Tetapi Ariqboke menyerah kalah beberapa tahun selepasnya.

Kublai Khan menubuhkan sistem baru buat China, iaitu Dinasti Yuan, dan mencinakan keterampilannya sebagai modal politik untuk menjadi Maharaja China. Ibu negara pula dipusatkan dalam Beijing, keputusan yang tidak disenangi Mongol. Kublai Khan meneruskan operasi ketenteraan mereka di Burma, Annam, Sakhalin, Champa, Jepun dan Jawa, tetapi dua yang terakhir menemui kegagalan.

Dibawah Kublai Khan, Empayar Mongolia berada di kemuncak kesatuan mereka. Selepas terpecah susulan kemangkatan Kublai Khan, mereka tidak lagi mengusahakan kesatuan. Apa yang dikenali “Khan Bangsa Mongol” dijadikan “Maharaja Yuan”. Empayar Mongol berhenti begitu sahaja, tetapi kuasa bangsa Mongolia diteruskan dibawah lima khan yang merdeka:

1. Empayar Yuan
2. Angkatan Kencana Biru
3. Angkatan Kencana Putih
4. Ilkhanate
5. Khan Chagatai

Pengukuhan mereka di Rusia dipatahkan selama-lamanya selepas kemelut besar di Sungai Ugra – dimana tiada seorang pun mati, kecuali penguasaan Mongolia keatas Rusia.

Dari segi pengaruh, memang sukar untuk membincangkan penglibatan Empayar Mongolia kepada politik antarabangsa. Mereka menjalurkan penghapusan populasi kemudian membangunkan blok ekonomi yang menjaminkan.

Seperti kuasa besar yang lain, Empayar Mongolia tidak boleh dikatakan baik atau jahat.

Tetapi empayar ini juga tidak boleh disisihkan begitu sahaja. Ia merupakan empayar yang memegang 40 negara moden, hampir dua kali ganda Persekutuan Rusia.


Bluetooth Dinamakan Sempena Raja Viking Ini

Dengan kedatangan teknologi penyimpanan awan, jelas sekali sistem Bluetooth sudah nyawa-nyawa ikan menanti masa.

Dijangka selepas pelancaran 5G, seluruh dunia akan menumpang berkat kelajuan Internet yang akan memajukan umat. Sekarang ini pun teknologi Bluetooth sudah menjadi usang.

Silap-silap budak zaman sekarang pun tidak tahu cara penggunaannya, apatah lagi pernah menggunakannya.

Bluetooth mempunyai sejarah sangat menarik. Teknologi ini dibina pada September 1998, yakni 23 tahun lalu oleh pihak yang berpusat di Washington.

Pihak ini memilih nama Bluetooth sempena Harald Gormsson, seorang raja yang pernah menguasai Denmark dan Norway hingga tahun 986.

Sekadar pengetahuan, budaya Scandinavia memang banyak menggunakan “sson” di hilir nama. Penggunaan ini adalah sama seperti “bin” sebenarnya.

Harald Gormsson bermaksud “Harald, anak lelaki Gorm”. Harald pula berkahwin dengan Gyrid Olafsdottir (jelas sekali: Gyrid, anak perempuan Olaf).

Harald memang terkenal zaman dulu. Baginda ditimang dengan nama “blatonn” yang bermaksud “gigi biru”. Sejarawan berpendapat nama timangan ini dipengaruhi faktor gigi Harald, yang rosak teruk sampai menjadi hitam kebiruan. Ada pendapat menyatakan Harald mengecat giginya biru, sebagai tanda budaya Scandinavia (Curry, 2013).

Kerana gigi ini, selamanya baginda digelar Harald Bluetooth.

Sejarah Ditulis Orang Yang Menang

Dalam mengamati sejarah Harald, wajar kita tengok daripada sumber jendela: tempatan dan asing. Harald diagung-agungkan sebagai raja yang mengembalikan prasarana batu Jelling.

Baginda membina sebuah kubu di Aarhus untuk mengukuhkan kedaulatan ekonomi dan pertahanan. Setelah mengukuhkan kekuatan negara, Harald mahu mengembangkan sempadannya.

Baginda datang membantu Raja Normandy pada tahun 945 dan 963. Negara Norway menjadi tidak stabil susulan pembunuhan rajanya. Pengaruh Harald membolehkan baginda berkuasa di Norway buat sementara waktu.

Dasar luar negara ini mengundang masalah terhadap Harald, yang mula mendapat musuh baru. Dari sini budaya Norse mula bercakap pasal Harald… dengan kritikan dan kecaman pedas. Katanya Harald penakut sampai sanggup menggadaikan anak perempuan sendiri pada Styrbjorn the Strong.

Kira tanggapan umum terhadap Harald memang bercampuran. Tidak pelik, kerana ini adalah zaman lebih daripada 1,000 tahun lalu.

Memeluk Agama Kristian

Menurut catatan sejarah, Harald memeluk agama Kristian semasa pemerintahan baginda (Jesch, 2012). Cuma catatan Adam dari Bremen bercanggahan dengan catatan Widukind dari Corvey.

Adam menulis 100 tahun selepas kemangkatan Harald. Beliau berkata, Harald dipaksa terima ajaran Kristian selepas tewas pada tangan Otto I. Widukind pula berkata Harald menerima ajaran Kristian selepas anaknya Sweyn Forkbeard dirawat seorang paderi bernama Poppa.

Kira memang betullah Harald terima ajaran Kristian, cuma ada dua sisi sejarah yang bercanggahan antara satu sama lain. Selepas bertukar agama, Harald memindahkan mayat ayahandanya Gorm ke pusara sebuah gereja sebagai tanda penghormatan.

Apa Kena Mengena Dengan Teknologi Bluetooth

Teknologi Bluetooth membolehkan pemindahan maklumat dengan pantas (pada zamannya) seolah-olah dua peranti telefon itu adalah satu. Situasi ini menggambarkan perhubungan antara-negara semasa zaman Raja Harald.

Bluetooth menggabungkan dua peranti jadi satu. Harald pula menggabungkan dua negara (Denmark dan Norway) jadi satu. Kira analogi dan kiasan yang sangat bertepatan.

Maka pembikin teknologi bersetuju untuk memberi nama Bluetooth sempena Harald Gormsson. Mereka menggunakan simbol Jelling untuk buat logo Bluetooth. HB (Harald Bluetooth) kalau ikut abjad Jelling adalah (ᚼ) dan (ᛒ). Mereka menggabungkan kedua-duanya dan daftar hartamilik terus.

RUJUKAN:

Curry, D. (2013). Amazing Deeds of God. Xlibris. Halaman 133.

Jesch, J. (2012). The Scandinavians from the Vendel Period to the Tenth Century: An Ethnographic Perspective. Boydell Press. Halaman 303.


Hubungan Sulit Clinton-Lewinsky: Skandal Yang Menggegarkan Amerika Syarikat

Sepanjang
lipatan sejarah Amerika Syarikat, bukan sekali dua Oval Office dilanda ribut
taufan skandal yang menyelubungi Presiden Amerika Syarikat. Daripada skandal
politik yang mencemarkan imej Rumah Putih (Watergate dan Iran-Contra) hinggalah
skandal seks Clinton-Lewinsky, ia menjadikan suasana politik di sana
berwarna-warni dan tidak pernah sunyi daripada kontroversi. Namun, bila
berbicara tentang skandal seks Bill Clinton, ia masih memberi impak kepada
Washington sehingga hari ini walaupun selepas 20 tahun ia tercetus.

Skandal
panas ini bermula apabila Monica Lewinsky, seorang wanita kelahiran San
Francisco, California ini memulakan pekerjaan sebagai pelatih di pejabat Ketua
Staf Rumah Putih pada musim panas 1995. Ketika itu, dia baru berusia 22 tahun
dan baru saja menamatkan pengajian dari Kolej Lewis dan Clark. Beberapa bulan
selepas itu, pentadbiran Rumah Putih berhadapan dengan sekatan penutupan
kerajaan persekutuan berikutan pertelagahan antara Rumah Putih dengan Kongres
berkenaan soal belanjawan. Maka, kebanyakan tugas harian di Rumah Putih yang
seharusnya dikendalikan kakitangan awam kini dikendalikan oleh pelatih-pelatih
seperti Lewinsky. Ini menyebabkan mereka perlu berada di Sayap Barat dan
berinteraksi dengan semua orang termasuk Clinton sendiri.

Dalam
siri dokumentari The Clinton Affair, Lewinsky mendedahkan dia sudah menyimpan
hati terhadap Clinton walaupun mengakui ianya satu perkara yang salah. Satu insiden
yang masih segar di ingatannya ialah pada satu ketika, seluar dalamnya
terlondeh sedikit antara satu hingga dua inci. Staf-staf lain tidak menyedari
perkara itu berlaku tetapi seorang individu perasan iaitu Clinton. Lewinsky
mengakui dia seharusnya segera memperbetulkan seluarnya itu tetapi tidak
melakukannya kerana suka dengan perhatian yang diberi presiden kelahiran Hope,
Arkansas itu. Dan sejak itulah, kedua-duanya mula mengintai peluang bersama dan
ia direalisasikan pada malam 15 November 1995. Dalam siri tersebut, Lewinsky
mendedahkan perlakuan seksual mereka tidak pernah dilakukan di Oval Office.
Sebaliknya, hubungan seks mereka dilakukan di sebuah pejabat bersebelahan Oval
Office yang berperanan sebagai pejabat peribadi presiden.

‘Hubungan cinta kita…’

Pada
akhir bulan yang sama, Lewinsky mula bekerja di Pejabat Hal Ehwal Perundangan,
sekaligus membolehkannya terus berada di Rumah Putih. Untuk mengelakkan
hubungan sulit ini dicium ramai, kedua-duanya cuba mewujudkan satu situasi
bersifat kebetulan seperti tersalah masuk pejabat atau mengadakan tugasan yang
tidak ada bagi membolehkan mereka bertemu. Keadaan ini dibantu apabila dia
mempunyai pas lencana biru yang membolehkannya berada di semua kawasan Rumah
Putih. Selain itu, Lewinsky juga sentiasa ingat dari arah mana dia masuk atau
keluar dari pejabat peribadi Clinton. Ini bagi memastikan tidak wujud situasi
ganjil antaranya dengan staf jika mereka menemuinya berhampiran dengan pejabat
itu.

Tetapi
bak kata pepatah, kalau angin tak bertiup, masakan pokok bergoyang. Kisah
hubungan cinta terlarang Clinton-Lewinsky ini mula dihidu ramai termasuk
staf-staf Rumah Putih sendiri. Ini kerana mereka merasa pelik bagaimana Clinton
boleh mengenali staf bawahan seperti Lewinsky dan sentiasa berhubung rapat
dengannya tanpa sebarang sebab. Bila mengenang detik itu, Lewinsky mengakui ada
masanya, dia amat naif dan tidak sedar dengan permainan kuasa yang dimainkan
Clinton ke atasnya. Ini kerana bagi perempuan muda sepertinya, dia seharusnya
memanfaatkan masa cuti bersama keluarga dan rakan-rakan. Tetapi dia tetap
berada di Rumah Putih pada hujung minggu hanya semata-mata menunggu panggilan
Clinton kerana sudah mabuk asmara dengan presiden berkenaan.

Melihat
kepada semua ini, khabar hubungan sulit ini sudah mula diketahui dalam
persekitaran politik Washington D.C ketika itu. Berita sebegini bukan saja
dianggap berpotensi menjejaskan reputasi bersih Clinton tetapi juga berpotensi
menjejaskan peluangnya mendapatkan penggal kedua sebagai Presiden Amerika
Syarikat. Maka pada April 1996, Lewinsky dipindahkan ke Pentagon dan dalam siri
dokumentari tersebut, dia mengakui suasana di Pentagon terlalu keras dan
disiplin berbanding suasana di Rumah Putih yang dilihat formal tetapi santai.
Bila berita pemindahan itu diketahui Clinton, beliau berjanji akan memindahkan
Lewinsky kembali ke Rumah Putih sekiranya berjaya memenangi pemilihan semula
1996. Janji tersebut ditunaikan dan tak lama selepas itu, dia kembali semula ke
Rumah Putih. Hubungan kedua-duanya terus berlaku sehinggalah tahun 1997.

Selalunya,
hubungan sebegini hanya diketahui oleh segelintir orang sahaja yang boleh
dipercayai dan memegang prinsip biar pecah di perut, jangan pecah di mulut.
Dalam kes Lewinsky, individu yang mengetahui hubungan cinta terlarangnya dengan
Clinton ialah rakan sekerja dan kenalan rapat bernama Linda Tripp. Dari situ,
Tripp berkongsi kisah tersebut dengan seorang ejen buku yang dikenali sebagai
konservatif anti-Clinton bernama Lucianne Goldberg. Di sinilah bermulanya
episod mimpi ngeri Clinton dan Lewinsky. Bila mengetahui apa yang berlaku,
Goldberg mendesak Tripp merakam semua perbualan telefonnya dengan Lewinsky
walaupun perbuatan tersebut dianggap salah di sisi undang-undang.

Laporan Starr dan perbicaraan
pemecatan

Melalui
hubungan Goldberg ini juga, rakaman perbualan Tripp-Lewinsky turut diketahui
oleh pasukan peguam Paula Jones. Paula Jones ialah seorang bekas kakitangan
kerajaan yang memfailkan saman terhadap Clinton pada tahun 1991 kerana
kesalahan seksual semasa beliau menjadi Gabenor Arkansas. Akibatnya, Lewinsky
disepina untuk memberi keterangan dalam perbicaraan pada Disember 1997. Enggan
membiarkan hubungan sulit mereka diketahui orang ramai, presiden mencadangkan
Lewinsky berbohong di kandang saksi dan itulah yang dilakukannya dalam
keterangan bersumpah, “Saya menafikan saya mempunyai hubungan seksual dengan
Bill Clinton.”

Tatkala
semua ini berlaku, pentadbiran Clinton turut dihantui oleh siasatan berkenaan
kontroversi Whitewater. Skandal ini tercetus berikutan wujud laporan salah laku
membabitkan pelaburan yang dibuat oleh Clinton dan isterinya Hillary Rodham
Clinton dalam Syarikat Pembangunan Whitewater. Penyiasat yang diberi tugas
menyiasat skandal berkenaan ialah bekas hakim Mahkamah Rayuan, Kenneth Starr.
Semasa mereka masih sibuk menyiasat Whitewater, Starr turut mendapat tahu
rakaman yang dihasilkan Tripp. Ini mendorongnya untuk menyuruh Tripp memakai
mikrofon tersembunyi yang disediakan ejen Biro Siasatan Persekutuan (FBI)
semasa berbual dengan Lewinsky.

Pendedahan
ini juga membuka pintu seluas-luasnya kepada Starr meluaskan lagi skop siasatan
termasuk skandal seks membabitkan Clinton. Maka tidak hairanlah bila Lewinsky
disepina oleh pihak berkuasa, mereka menyatakan lebih elok untuknya
bekerjasama. Ini kerana sekiranya dia didapati berbohong semasa memberi
keterangan, maka dia melanggar keterangan sumpahnya dan boleh didakwa di
mahkamah. Apabila Clinton diminta memberi keterangan di mahkamah oleh pasukan
guaman Jones pada Januari 1998, beliau tetap mengulangi bahawa tidak wujud
sebarang hubungan antaranya dengan Lewinsky.

Tetapi
semua penafian itu tidak boleh menutup kisah cinta terlarang ini dari diketahui
orang ramai. Pada bulan yang sama, portal berita dalam talian konservatif
Drudge Report menyiarkan laporan hubungan sulit Clinton dengan identiti
Lewinsky didedahkan sehari kemudian. Kisah tersebut diteruskan oleh media arus
perdana beberapa hari kemudian dan mencetuskan skandal di peringkat nasional.
Dan seperti biasa, Clinton masih berpegang teguh dengan kenyataan ini semasa
mengadakan sidang media sambil ditemani oleh Hilary,” Saya tidak mempunyai
sebarang hubungan seksual dengan perempuan itu, Cik Lewinsky.”

Namun,
ada satu perkara yang tidak diketahui Clinton: Lewinsky menyimpan beberapa
bukti sebagai bukti hubungan cinta terlarang mereka termasuk sehelai gaun
berwarna biru yang mengandungi sampel DNA beliau. Pakaian tersebut langsung
tidak dicuci atas Lewinsky atas nasihat Tripp dan ia menjadi salah satu bahan
keterangan utama siasatan Starr. Pakaian itu juga menjadi bukti kukuh hubungan
sulit Clinton-Lewinsky benar-benar berlaku dan bukan satu omongan kosong
seperti yang didakwa bekas gabenor Arkansas itu.

Bukti
tersebut sudah cukup untuk memaksa Clinton mengakui di hadapan jemaah juri
bahawa beliau mengadakan sentuhan fizikal intim dan tidak sepatutnya dengan
bekas pelatih Rumah Putih itu tetapi tidak menepati definisi hubungan seksual
yang digunakan oleh peguam-peguam Jones. Pada malam 17 Ogos 1998, Clinton turut
tampil di televisyen kebangsaan dan membuat permohonan maaf secara terbuka atas
tingkah lakunya itu. Tetapi pada masa sama, beliau turut menegaskan beliau
tidak pernah menyuruh individu yang terlibat dengan skandal itu untuk berbohong
atau melakukan sesuatu yang salah di sisi undang-undang.

Pada
September 1998, laporan siasatan Starr setebal 445 muka surat diserahkan kepada
Kongres untuk langkah seterusnya. Laporan ini mendedahkan secara terperinci hubungan
sulit Clinton-Lewinsky termasuk 11 perkara yang boleh membawa kepada pemecatan
Clinton sebagai Presiden Amerika Syarikat. Laporan yang dikenali sebagai
Laporan Starr itu kemudiannya dijadikan sebagai laporan terbuka oleh Kongres
dan dijadikan dalam bentuk buku seterusnya menjadi buku paling laris jualan
pada tahun tersebut. Pada Oktober 1998, Kongres mengundi untuk meneruskan
perbicaraan pemecatan Clinton.

Dua
bulan selepas itu, Kongres turut meluluskan dua usul punca pemecatan Clinton
iaitu bersumpah bohong dan menghalang proses keadilan. Dalam sejarah Amerika
Syarikat, Clinton merupakan presiden kedua selepas Andrew Jackson yang perlu
mengharungi sesi perbicaraan pemecatan jawatan presiden. Tetapi seperti
Jackson, beliau terselamat selepas mengharungi perbicaraan selama 21 hari dan
dibebaskan pada Februari 1999. Bagaimanapun pada April 1999, Clinton dikenakan
dakwaan menghina mahkamah kerana memberi keterangan menyeleweng berkenaan
status hubungannya dengan Lewinsky dan didenda Hakim Susan Webber Wright
sebanyak $90,000. Lesen guamannya di Arkansas juga digantung selama lima tahun
dan kemudiannya oleh Mahkamah Agung Amerika Syarikat.

Kesan skandal

Di sebalik semua ini, Clinton dapat menamatkan penggal kedua sebagai presiden dan meninggalkan Rumah Putih dengan kadar sokongan paling tinggi dalam mana-mana presiden Amerika Syarikat. Semasa prosiding pemecatan berlangsung, beliau turut menyelesaikan kes samannya dengan Jones dengan membayar pampasan sebanyak $850,000 tetapi menafikan sebarang salah laku wujud antara mereka berdua. Dan Clinton masih aktif dalam politik sehingga hari ini termasuk membantu kempen calon-calon Parti Demokrat dan tidak segan menyumbang dalam kempen amal serta bukan berasaskan keuntungan.

Tetapi terima kasih kepada skandal ini juga mengakibatkan Naib Presidennya ketika itu, Al Gore tewas kepada George W. Bush semasa pemilihan presiden 1999. Ini berikutan keengganan Parti Demokrat membenarkan Clinton berkempen untuk Gore di negeri-negeri tertentu seperti Arkansas dan New Hampshire kerana bimbang impak skandal itu terhadap kempen mereka. Akibatnya, beliau kehilangan undi penting di negeri-negeri ini. Dan menurut sesetengah penganalisis, jika Clinton turun berkempen sekalipun, belum tentu ia dapat menjamin kemenangan selesa Gore dan wujud kemungkinan peratusan undi yang diterima beliau merosot teruk.

Sementara
wanita yang berada di tengah-tengah skandal ini pula menjadi antara wanita yang
paling dikenali untuk satu dekad seterusnya. Pada Mac 1999, Lewinsky ditemubual
Barbara Walters untuk program 20/20 ABC dan ditonton 70 juta penonton, satu
rekod bagi sebuah program berita. Selain itu, dia juga berpeluang menghasilkan
buku biografi bertajuk Monica’s Story yang berkisar tentang kisah hidupnya
termasuk hubungan sulitnya dengan Clinton. Selepas cuba berkecimpung sebagai
pereka beg tangan dan personaliti televisyen, dia kemudian menyambung pengajian
di Sekolah Ekonomi London dalam jurusan psikologi sosial dan berjaya meraih
ijazah Master of Science pada tahun 2006.

Sepanjang
dekad pertama abad ke-21, Lewinsky memilih untuk mengelak dari menjadi tumpuan
ramai. Tidak ramai tahu impak dari hubungan sulit dan siasatan mendalam
terhadap kehidupannya hampir-hampir mendorongnya untuk membunuh diri dan
menghidap kecelaruan stres pasca-trauma (PTSD). Ini didedahkan dalam siri
dokumentari sama. Tetapi perlahan-lahan wanita berhati waja ini bangkit dan
pada tahun 2014, dia menulis satu esei panjang untuk majalah Vanity Fair
bertajuk ‘Shame and survival’ berkisar tentang kehidupannya dan impak hubungan
sulit yang dihadapinya. Selain aktif sebagai penyumbang rencana Vanity Fair,
Lewinsky juga aktif sebagai aktivis anti-buli siber kerana mahu membantu mangsa
buli lain menghadapi situasi memalukan seperti dihadapinya sebelum ini.

Sehingga
hari ini, Clinton masih belum memohon maaf secara peribadi terhadap Lewinsky
berkenaan episod gelap yang hampir-hampir memusnahkan karier politiknya dan
kehidupan masing-masing. Pada awal tahun lepas, beliau dikritik oleh ramai
pihak selepas menyatakan dirinya tidak berhutang permohonan maaf dengan
Lewinsky semasa ditemubual koresponden Today untuk NBC News, Craig Melvin. Bila
ditanya sama ada Clinton seharusnya memohon maaf secara peribadi terhadapnya,
dalam eseinya Lewinsky merasakan ia seharusnya dilakukan kerana itu menjadikannya
individu yang lebih baik dan masyarakat amnya.

RUJUKAN:

1.
Chiu, Allyson. (2018). ‘Bill Clinton should want to apologize’: Monica Lewinsky
opens up about scandal in new documentary. The Washington Post. https://www.washingtonpost.com/nation/2018/11/14/bill-clinton-should-want-apologize-monica-lewinsky-opens-up-about-scandal-new-documentary/?utm_term=.91a1c7d49161

2.
Wagner, John. (2018). Bill Clinton: ‘I wouldn’t’ handle Lewinsky scandal any
differently today. The Washington Post. https://www.washingtonpost.com/politics/bill-clinton-i-wouldnt-handle-lewinsky-scandal-any-differently-today/2018/06/04/0702b386-67f2-11e8-bea7-c8eb28bc52b1_story.html?utm_term=.ce04279bbca6

3.
History. (2019). Monica Lewinsky Scandal. https://www.history.com/topics/1990s/monica-lewinsky


Adrenalin Yang Bekerja di Pentas

Aktiviti di pentas, seperti pengucapan awam, bernyanyi, bersyair, dan sebagainya menuntut tekanan terhadap pelakunya. Hal ini demikian kerana hasil persembahan begini mempunyai risiko, sama ada berjaya ataupun gagal. Risiko yang tiada jaminan atau yang tidak pasti ini ditafsirkan oleh otak sebagai ancaman.

Ia boleh jadi juga ketakutan hasil dari persepsi perasaan takut. Satu perasaan buruk yang belum tentu berlaku, yang difikir akan berlaku di pentas. Perasaan takut ini juga menjadi ancaman kepada perucap.

Ketika otak mentafsirkan situasi ini sebagai ancaman, baik ancaman fizikal mahupun psikologi, sistem saraf pusat simpatik akan diaktifkan. Bahagian hipotalamus otak akan menghidupkan tanda amaran.

Amaran ini akan memacu kelenjar adrenal yang terletak di atas ginjal, untuk melepaskan pelbagai hormon ke dalam tubuh.

Dalam situasi ancaman, hormon yang dilepaskan oleh kelenjar adrenal ialah adrenalin atau epinefrin, noradrenalin, dan kortisol. Kelenjar adrenal bukan sekadar menghasilkan respons sistem saraf simpatik, tetapi juga mempengaruhi organ pengeluaran semula atau produksi semula dan berperanan dalam metabolisme.

Kelenjar adrenal terletak di atas ginjal yang terdiri daripada dua bahagian, iaitu medula dalaman (inner medulla) dan korteks luar (outer cortex). Medula dalaman menghasilkan adrenalin atau epinefrin, manakala korteks luar menghasilkan kortisol.

Dalam tubuh manusia, wujud dua sistem utama, iaitu sistem voluntari (voluntary system), seperti tangan, kaki, lengan dan otot, dan sistem luar kawal (involuntary system). Kita boleh mengawal gerakan sistem voluntari selaras dengan keperluan kita.

Sistem luar kawal pula terkandung dalam organ dalaman, seperti hati, paru-paru, dan kelenjar. Dalam situasi ancaman, hormon adrenalin dilepaskan secara automatik oleh kelenjar adrenal dalam aliran darah, bertujuan untuk mempersiapkan reaksi tubuh, sama ada mahu lari (flight) ataupun melawan (fight) ancaman tersebut.

Hormon adrenalin membantu kita bagaimana untuk terus hidup apabila berhadapan dengan ancaman. Contohnya, ketika beraksi di pentas, pastinya hasil tidak pasti, bolehkah kita melawan audiens atau lari daripada mereka?

Kedua-dua pendekatan ini tidak sesuai. Oleh sebab itu, dalam mengadapi kegugupan ketika di pentas, pendekatan yang paling baik adalah menguruskan kegugupan.

Keadaan pelepasan adrenalin ini biasanya disebut sebagai derauan adrenalin(adrenaline rush). Kesan daripada hormon tersebut akan turut dirasakan di seluruh tubuh, termasuk otak.

Kesan ini menyebabkan pupil mata membesar dan memberikan penglihatan yang baik dan waspada.Indera pendengaran akan semakin baik. Hanya indera sentuhan akan semakin menurun.

Saat derauan adrenalin aktif, tubuh biasanya akan mengeluarkan pelbagai pergerakan yang tidak disedari, seperti menggoyang-goyangkan kaki, bersuara laju, seperti menjerit, menggeletar, atau berpeluh-peluh di muka dan tapak tangan.

Keadaan ini disebabkan adrenalin (epinerfin) bekerja dengan sistem saraf simpatik yang menyebabkan denyutan jantung bertambah laju dan tekanan darah akan meningkat untuk mengepam lebihan darah ke otak, otot, dan jantung.

Penggunaan gula, lemak, dan kolesterol dalam darah akan bertambah untuk menjana lebih banyak tenaga kepada badan. Pernafasan juga akan lebih laju untuk menyalurkan lebihan oksigen yang diperlukan.

Bagaimana adrenalin menyebabkan rasa mual? Ketika hormon adrenalin beredar dalam darah, beberapa fungsi tubuh yang dianggap kurang berperanan dalam melindungi diri akan direhatkan, antaranya sistem pencernaan.

Hormon yang dikeluarkan semula pada saat ancaman akan melepaskan simpanan lemak dan glukosa secara tiba-tiba sehingga kadar asid dan enzim dalam perut menjadi kacau. Inilah yang menyebabkan rasa mual dalam perut.

Ketika tubuh turut menegang dan bersiap sedia menghadapi ancaman, beberapa otot akan mengetat, termasuk otot perut. Keadaan ini berisiko menekan perut menyebabkan rasa mual dan ingin memuntahkan sesuatu. Reaksi mual adalah bersifat spontan dari tindak balas tubuh
bertahan daripada ancaman.

Bagi mereka yang mempunyai sejarah tekanan darah tinggi atau sakit jantung, derauan adrenalin boleh menyebabkan tekanan berlebihan terhadap pembuluh darah dan jantung. Peningkatan tekanan darah secara mendadak boleh menyebabkan pembuluh darah pecah, apalagi jika sudah ada kerapuhan pembuluh darah sebelumnya.

Bagaimana mengurus adrenalin di pentas? Kita seharusnya menerima hakikat bahawa ketakutan di pentas sesuatu yang lumrah dan normal. Sebagai manusia yang waras, ancaman ini sesuatu yang wajar dan dialami oleh semua orang, baik pelaku amatur mahupun profesional.

Kita juga seharusnya menerima hakikat bahawa aktiviti di pentas merupakan suatu kemahiran yang dapat dipelajari. Sehubungan dengan itu, menunjukkan bahawa ancaman di pentas ada penyelesaiannya, seperti berlatih dengan secukupnya, hadir awal untuk menguasai persekitaran dan bernafas sedalamnya.

Beberapa tindakan segera perlu diambil, iaitu menukar mesej “ancaman” kepada mesej “persahabatan”. Tindakan ini dilakukan supaya tafsiran dalam otak akan memberikan isyarat untuk mengurangkan kesibukan adrenalin bekerja. Ketika otak mentafsirkan sesuatu, otak turut mempengaruhi emosi, tingkah laku, dan fizikal.

Akhir sekali, tampillah dengan penuh berani dan yakin. Apa-apa sahaja yang berlaku di pentas, sememangnya bukanlah bermakna berakhirnya kehidupan ini.

Budiman Mohd Zohdi, Pengasas Program Komuniti Yakin Pentas mengajak rakyat untuk berani memberikan pendapat.


Hakikat Sebuah Kejahilan

Ketika pertandingan Ratu Cantik (Miss Universe) pada tahun 2000, Ratu dari Uruguay, Katja Thomsen Grien pernah tanya,

“Kalau kejahilan adalah kebahagiaan, kenapa kita cari pengetahuan?”

Ingat tak pepatah yang menyebut, “Ignorance is bliss”?

Soalan yang ditimbulkan oleh Grien, atas pepatah itulah.

Kalau kejahilan membahagiakan, kenapa manusia cari pengetahuan untuk memadamkan kejahilan?

Tentu kita memahami maksud kejahilan sebagai istilah bagi kekurangan pengetahuan (lack of knowledge). Orang yang tak tahu. Orang yang tak berilmu. Begitulah makna-makna kejahilan yang mudah difahami.

Sepatutnya, kejahilan bukanlah sebuah kebahagiaan. Yalah, siapa nak jadi jahil dan bodoh?

Tetapi, kadangkala pepatah ‘ignorance is bliss’ juga sering juga digunakan bagi situasi-situasi harian macam, lagi elok kita tak tahu hal orang. Lagi elok kita tak ambil tahu tepi kain orang.

Kadangkala orang gunakan pepetah itu juga untuk benda-benda macam itu. Yalah, rasa bahagia juga tak ambil tahu hal orang. Tak serabut kepala. Kalau tahu macam-macam nanti, kita akan terlibat dengan macam-macam konflik sebab kita tahu informasi tentang orang lain.

Dalam ‘Agnotology: The Making & Unmaking of Ignorance‘ karya Robert Proctor dan Londa Schiebinger menjelaskan maksud kejahilan lebih daripada apa yang kita fahami.

Apa yang kita faham tentang kejahilan tidak sempurna dan tidak tepat sepenuhnya. Kejahilan bukannya semata-mata istilah berlawanan bagi pengetahuan. Jahil bukannya semata-mata lawannya tahu.

Kejahilan juga boleh bermaksud pengetahuan yang salah (false knowledge). Dalam keadaan tertentu, kejahilan juga boleh bagi kita keseronokan dan kebahagiaan. Zaman Jahiliyyah digelar ‘jahiliyyah’ kerana pengetahuan palsu tentang agama dan morality. Bukannya orang Arab tak tahu apa-apa langsung walaupun tamadun mereka agak mundur.

Tamadun mereka yang mundur pun bukanlah kerana kejahilan mereka tetapi kerana semangat kepuakan yang sangat tinggi yang membuatkan mereka tidak mempunyai kerajaan pusat.

Kejahilan dapat diperlihatkan dalam beberapa keadaan.

Antaranya adalah kemunculan sains. Kemunculan sains yang dulunya dikenali sebagai falsafah alamiah adalah disebabkan kejahilan manusia mempercayai mitos-mitos untuk menjelaskan fenomena alam.

Manusia rasa tak selesa apabila rasa jahil kerana tak tahu atapun rasa tahu sikit sangat. Kejahilan ini mendorong manusia untuk buat eksperimen, kumpul data dan sebagainya. Kemudian, jadilah ilmu sains yang bertujuan untuk mengurangkan kejahilan itu.

Tetapi perkembangan sains ini masih tak mampu memadamkan kejahilan. Malah, saintis berpegang, semakin banyak pengetahuan, maka semakin banyak kejahilan yang lahir.

Kemudian, kejahilan juga datang dalam hasil pencarian. Maksudnya, manusia tidak dapat tahu semua perkara. Jadi, manusia hanya memilih kejahilan-kejahilan tertentu untuk dikaji.

Kejahilan lain pula akan dibiarkan dan tidak dikaji kerana batas manusia dalam pencarian mereka seperti hal ghaib macam malaikat, syurga dan neraka. Inilah yang Proctor dan Schiebinger sebut sebagai ‘pengetahuan yang hilang’ (lost knowedge).

Tak semua pengetahuan itu bagus dan tak semua kejahilan itu buruk. Pengetahuan senjata biologi dan nuklear adalah pengetahuan yang sangat berbahaya apabila jatuh ke tangan manusia macam Hitler.

Pengetahuan tentang macam mana nak tipu orang dan macam mana nak rompak bank bukanlah pengetahuan yang bagus. Tetapi kadangkala ia memberikan keseronokan dan kepuasan kepada manusia.

Kejahilan dapat melindungi diri kita juga kalau kita jahil tentang rahsia-rahsia kerajaan dan tentera negara yang memungkinkan pihak musuk memberikan ancaman kepada kita kalau kita ada pengetahuan soalnya.

Kejahilan juga dapat  melindungi kita daripada sebarang konflik dan keserabutan kalau kita tak ada pengetahuan tertentu pasal orang lain.

Kejahilan yang paling tinggi adalah kepalsuan. Informasi palsu, ilmu yang palsu, sains palsu, agama palsu, sejarah palsu dan macam-macam lagi kepalsuan.

Kepalsuan didorong oleh rasa tamak dan ego manusia. Kepalsuan dibuat untuk menjaga kepentingan dan keuntungan.

Kepalsuan dapat dibuat dengan menyemai rasa sangsi. Menyemai fakta-fakta yang kabur dan meletakkan bukti sembarangan. Kemudian, kepalsuan ini dipanjangkan menjadi polemik dan debat yang tak berkesudahan.

Benda ini bukan benda baru. Tengoklah produk-produk sains palsu yang telah menipu ramai orang dengan menyuap pengetahuan-pengetahuan sains palsu. Yang promosi benda ini bukan orang biasa-biasa, tapi orang yang dah ada pengaruh.

Bila yang cerdik pandai cuba nak bagi pencerahan, ia menjadi polemik dan semakin popular.

Inilah orang kata jangan jadikan orang bodoh popular. Dalam hal ini, jangan jadikan benda-benda yang bodoh popular. Sebab akan ada orang yang percaya.


Anda Memiliki Ketagihan Internet?

Pernahkah anda berasa tertekan dan marah apabila talian internet tidak berfungsi? Hal ini mungkin berpunca daripada personaliti anda. Apabila teknologi digital tidak berfungsi, timbulnya perasan resah (anxiety) ketinggalan pengalaman sosial yang mungkin sedang dialami oleh orang lain pada waktu anda tiada talian internet.

Contohnya anda berasa bimbang dan resah apabila tidak mengetahui apa yang terjadi di dunia media sosial apabila talian internet tidak berfungsi. Menurut kajian dari De Montfort University terdapat personaliti tertentu yang mempengaruhi tindak balas seseorang apabila berlakunya kegagalan teknologi digital seperti talian internet. Personaliti ekstrovet dan neurotik mempunyai tindak balas yang ekstrem apabila terputusnya talian internet.

Apabila berlakunya kegagalan teknologi digital untuk berfungsi, kita akan bertindak dengan cara berbeza antaranya ialah tindak balas maladaptive. Tindak balas maladaptive ialah tindak balas yang dipenuhi dengan perasaan marah, panik dan tertekan. Tindak balas ini bukan sahaja tidak membantu, malah memberikan impak buruk terhadap produktiviti dan prestasi kerja.

Sekiranya teknologi digital gagal berfungsi akibat daripada serangan siber, ia akan memberikan kesan kepada ramai orang termasuklah perniagaan. Maka, penting untuk memahami bagaimana untuk bertindak untuk mengelakkan kesan yang lebih negatif.

Dalam kajian oleh De Montfort University itu, seramai 630 subjek berumur 18 – 68 tahun telah menjawab soalan atas talian. Soalan tersebut melibatkan tindak balas mereka apabila berlakunya kegagalan teknologi digital, ketakutan rasa ketinggalan dan ketagihan internet. Mereka juga diminta menjawab persoalan mengenai BIG-5 personaliti iaitu ekstraversi (extraversion), kesepakatan (agreeableness), keterbukaan (openness), kesungguhan dan neurotism.

Hasil kajian menunjukkan bahawa ketakutan rasa ketinggalan (fear of missing out), ketagihan internet, ekstraversi dan neurotism mempunyai pengaruh positif terhadap tindak balas maladaptive. Dengan kata lain, orang yang mempunyai kebergantungan psikologi terhadap teknologi digital berkecenderungan mempunyai tindak balas maladaptive apabila teknologi digital itu tidak berfungsi. Kajian juga menunjukkan bahawa, apabila umur meningkat, tahap tekanan yang dialami semakin berkurangan.

Semakin kerap kita menggunakan peranti dan teknologi, semakin kuat kebergantungan kita kepadanya. Maka, apabila teknologi yang kita gunakan tidak berfungsi, kita cenderungan bertindak tidak rasional. Tindak balas yang ekstrem akan menjadikan keadaan bertambah buruk.

RUJUKAN:


Kenapa Kapal Selam Berwarna Hitam?

Pernah terfikir tak kenapa kapal selam warna hitam kenapa tak merah ke putih ke biru ke kuning ke tak pun pink. Ada sebab kenapa Kapal Selam tempur dicat sebegitu rupa.

Tidak semua kapal selam berwarna hitam. Korang harus tahu bahawa hanya bahagian atas kapal selam yang dicat hitam. Bahagian bawah kapal selam dicat oren. Dengan itu, ada kapal selam juga warna keseluruhannya adalah hitam.

Kena tahu juga, tidak semua kapal selam tentera laut dicat hitam. Bagaimanapun, ada juga kapal selam yang berwarna hijau. Contoh negara itu adalah Korea Utara, Iran, dan Israel yang menggunakan warna kapal selam mereka hijau.

Kerana kebanyakannya kapal selam ini bekerja di perairan pantai yang jernih, dangkal, dan warna hijau memudahkan penyamarannya ke dasar laut yang ditutupi rumput dari udara dan dikenali anti-kapal selam udara. Ia juga bagi mengelak pesawat udara utk memantau keberadaan kapal selam melalui udara. Hebat tak?

Sebenarnya, kapal selam moden ditutup dengan Neoprena untuk mengalahkan isyarat sonar. Tetapi penyamaran atau halimunan adalah sebab kapal selam moden berwarna hitam dan bagi mengelak daripada diketahui pihak musuh melalui radar sonar.

Tetapi, didapati kapal selam yang digunakan semasa pada WWII adalah warna Kelabu dan bukannya hitam. Tentera laut Nazi adalah contoh pengguna kapal selam berwarna kelabu.

Warna hitam memantulkan jumlah cahaya yang paling sedikit dan oleh itu ia membantu penyamarannya sebagai teknologi yang yang terbaik, sebahagian terendam atau dekat pada permukaannya.

Sonar merupakan sebuah teknik yang menggunakan penyerakan bunyi untuk mengemudi, berkomunikasi atau mengesan objek di atas atau bawah permukaan air, seperti kapal-kapal lain yang tenggelam.

Kapal selam dicat hitam untuk membantu menyembunyikannya, kerana sangat penting untuk kapal selam bersembunyi ketika melakukan tugasnya. Warna hitam terbukti dapat membantu kapal selam bersembunyi di lautan.

Warna oren pada sesetengah kapal adalah kerana ia menggunakan cat anti cemar untuk mengelakkan lambung kapal menjadi habitat teritip. Ia juga bertindak melindungi keluli dari karat dan hakisan akibat pergerakan kapal dlm air. Walaubagaimanapun ada juga cat jenis ini berwarna hitam

Walaubagaimanapun, ada negara yang menggunakan dua tona warna pada kapal mereka, mirip haiwan laut yang mempunyai tona warna gelap pd bahagian atas dan warna lebih cerah seperti kelabu pada bahagian bawah. Ini adalah satu bentuk penyamaran optik, agar sukar dikesan pesawat udara.

Artikel dinaikkan selepas mendapatkan kebenaran asal penulis, @Marchfoward di Twitter beliau.


Apabila Bangsa Minoriti Angkat Kaki Dan Keluar Negara

Himpunlah mangsa-mangsa rogol di
seantero dunia dan tengok sebelah mata pun sudah tahu pelakunya British.

Berikut
merupakan pepatah yang benar walaupun sangat kesat. Tidak melampau untuk menyimpulkan
pepatah sedemikian sebagai rumusan bagi zaman kolonialisme. Dari abad ke-16
sehingga Perang Dunia Kedua, banyak empayar telah menjalinkan konflik bagaikan
perang saraf untuk bersaing demi perdagangan. Antara empayar yang paling teruk
mengerjakan negara-negara jajahan ialah British.

Seperti
parasit yang fitrahnya rosak lagi merosakkan, tiada kebaikan yang terhasil
ketika kerja-kerja British semasa penjajahan pra-Perang Dunia Kedua. Malaysia
merupakan salah satu mangsa kezaliman imigrasi British. Bayangkanlah pengaruh
pendatang ini telah memaksa warga-warga tempatan untuk menerima kedatangan Cina
dan India. Rata-rata mereka tidak fasih pun dalam bahasa Melayu. Namun jelas
sekali, sinergi yang dimainkan tiga kaum ini walaupun terdapat cucuk cubit
antarakaum merupkan semangat kesatuan yang besar.

Tiada
negara yang bebas daripada masalah perkauman, terutamanya apabila minoriti
lantang bersuara untuk tidak bersetuju. Sungguhpun normal, masalah perkauman
jika dibiarkan akan menjadi parah. Salah satu kenyataan pedas yang kerap
dilampiaskan ialah balik negara asal.
Apabila didengari seruan tersebut, harus difahamkan bahawa semua negara sama.

“Go Back Where You Came From” merupakan
penghinaan yang sering disebut di Amerika Syarikat. Sasaran utama ialah
golongan pendatang ataupun warga-warga tempatan minoriti yang dianggap
pendatang (haram). Dimulakan seawal 1798 lagi, yang mana kerajaan Amerika
Syarikat melancarkan satu demi satu undang-undang seperti Akta-Akta Pendatang
dan Hasutan yang bertujuan untuk menyusahkan kemasukan warganegara baru – pada
masa sama memudahkan pengusiran (Dwyer, 2019). Donald Trump sendiri pernah
menghina ahli-ahli Kongres seperti Ilhan Omar, Rashida Tlaib, Alexandria
Ocasio-Cortez dan Ayanna Pressley, masing-masing “women of color” supaya balik negara asal.

Itulah
lumrah kemajmukan dalam kalangan masyarakat. Tetapi situasi balik negara asal sebenarnya pernah
berlaku dan sangat sesuai untuk dijadikan iktibar oleh semua. Jika kesannya
berlingkaran sekadar lafaz seperti Amerika Syarikat, masalah takkan timbul.
Namun jika dasar kerajaan memuktamadkan pengusiran minoriti, contoh paling
dekat boleh semua ambil sebagai iktibar ialah Uganda semasa dibawah seorang
diktator.

Balik Negara Asal

Idi Amin berkuasa di Uganda hanya selama lapan tahun sahaja. Namun kesannya sangat meluas sampai ekonomi republik tersebut telahpun lumpuh. Dan benih kepada pokok masalah sebenarnya disemai oleh tidak lain tidak bukan British sendiri. Dibawah politik imperialismelah besarnya Idi Amin, jelas dan nyata menyaksikan kedatangan bangsa- bangsa Asia Tengah (India, Bangladesh, Pakistan dsb) secara besar-besaran sebagai penampan antara golongan Eropah dan Afrika.

Seramai
32,000 bangsa India sahaja dibawa masuk untuk menyiapkan Keretapi Uganda semasa
wilayah tersebut dimandatkan dasar pecah perintah. Sebahagian kecil daripada
angka besar ini bermastautin terus.

Pada awal 1970-an, bangsa India hanyalah 1% sahaja. Tetapi Idi Amin telah menggajahkan semut ini sambil menggelar mereka sebagai “dukawallas (bagaikan paria) yang hanya menjaga keluarga sendiri sambil menipu dalam perniagaan”. Pada masa yang sama, bangsa India Uganda juga menunjukkan sifat besar kepala (superiority) dan memandang rendah terhadap kebolehupayaan warga-warga Afrika. Senang kata di Uganda, bangsa India berasa diri lebih bagus sambil memperlekehkan golongan Afrika.

Dan 4 Ogos 1972 menyaksikan perintah pengusiran 90 hari terhadap semua 80,000 bangsa India. Hujah Idi Amin cenderung ke arah konservatisme bahawa beliau hanya sedang memulangkan Uganda kembali kepada etnik asalnya. Nasib minoriti India ini seharusnya dipertanggungjawabkan ke atas British yang telahpun mengakhiri penjajahan 10 tahun sebelumnya. Lima hari kemudian, Idi Amin turut menghalau etnik Bangladesh dan Pakistan juga.

Pengusiran
sedemikian takkan ada sebarang masalah yang besar jika rakyat Afrika memegang
saham terbesar dalam pasaran. Bangsa minoriti walaupun sedikit tetapi
menyumbang sebanyak 65% dalam percukaian negara menerusi perniagaan dan
pendapatan mereka. Secara keseluruhan, hampir 6,000 syarikat dan ladang
dirampas Idi Amin tanpa sebarang pampasan. Pelarian pun terpaksa keluar dalam
keadaan sehelai sepinggang, bertaburan di beberapa negara mencari perlindungan.

Sementara
itu di Uganda, keringat-keringat mereka selama ini diagihkan secara semberono.
Kereta, rumah dan barang rumah diedarkan kepada golonga berkepentingan. Dan
pihak paling untung ialah GLC Syarikat Pembangunan Uganda yang menguasai
syarikat-syarikat besar. Tetapi kemasukan identiti-identiti baharu dalam
syarikat ini tanpa pengstrukturan sempurna akhirnya membawa padah.

Ekonomi
Uganda mula merudum, oleh kerana pengurus yang diamanahkan tanggungjawab tidak
berkemahiran tinggi mahupun berpengalaman untuk melaksanakan perniagaan. Dan
pada tahun 1987, selepas Idi Amin digulingkan, ekonomi Uganda merupakan antara
yang paling teruk di seluruh Afrika.

Kuman Yang Memang Gajah

Bangsa Asia yang berada di Uganda pada hari ini hanya 15,000 orang sahaja. Tetapi merekalah berkuasa keatas bank dan hotel. Merekalah mengeluarkan sabun, basikal, barang kemas dan tisu. Merekalah yang menjual ubat, insuran dan gula. Antara penguasa kewangan ialah Sudhir Ruparelia yang merupakan kanak-kanak ketika Idi Amin mengusir keluarganya. Tetapi Sudhir kekal di Uganda dan hari ini memiliki kelab, hotel dan bangunan, termasuk juga sekolah antarabangsa, bank dan ladang bunga. Dibawah rangkaiannya ialah bangsa tempatan dan campuran Afro-India.

Walaupun
15,000 orang, 35% daripada ekonomi Uganda dikuasai mereka. Jika dahulu semasa
membina jambatan dan landasan, bangsa India berdepan dengan taring singa –
mereka telah masuk ke dalam taring Idi Amin. Namun kekalnya mereka pada hari
ini menunjukkan sesuatu perkara yang luar biasa bagi mereka.

Apa yang
Idi Amin enggan terima ialah penguasaan India ke atas ekonomi. Apabila mereka
diusir, rak-rak di kedai terus kosong dan inflasi terus menaik. Harga pun naik
secara mengejut dengan pengganti tidak berupaya untuk mengekalkan momentum.
Sekurang-kurangnya kerajaan semasa mengamalkan dasar mesra perniagaan sambil
mencari pelaburan daripada sesiapa sahaja tanpa mengira asal usul.

Untuk
meyakinkan bangsa India Uganda, mereka memulakan dengan pemulangan harta yang
disita tanpa belas ihsan semasa dibawah Idi Amin.

RUJUKAN: ‘Go Back Where You Came From’: The Long Rhetorical Roots Of Trump’s Racist https://www.npr.org/2019/07/15/741827580/go-back-where-you-came-from-the-long-rhetorical-roots-of-trump-s-racist-tweets

Once Outcasts, Asians Again Drive Uganda’s Economy.  https://www.nytimes.com/2003/08/17/world/once-outcasts-asians-again-drive-uganda-s-economy.html

SA Can Learn From Uganda’s Dire History of Expropriation Without Compensation. https://www.ibtimes.com/uganda-forty-years-after-idi-amin-expelled-asians-739228

Uganda: Forty Years After Idi Amin Expelled Asians. https://www.ibtimes.com/uganda-forty-years-after-idi-amin-expelled-asians-739228


Songkran: Pesta Air Di Thailand

Sebut pasal air, ramai membayangkan orang mandi lencun bermain air semasa festival Songkran yang diadakan di Thailand setiap tahun. Tetapi berikutan situasi Covid-19,  sambutan Songkran tidak diadakan pada tahun ini demi mengekang penularan pandemik penyakit tersebut. Jadi, apa sebenarnya festival Songkran ini?

Sambutan keraian Songkran ini diraikan oleh warga Thailand dari 13 hingga 15 April setiap tahun. Air dianggap komponen penting dalam keraian ini kerana dalam tempoh tiga hari, tidak sah jika tidak lencun dibasahi air pada hari tersebut. Kalau tidak disimbah dengan baldi air, bersedialah ‘dis3r4ng’ sama ada dengan p1st0l air atau b0m air oleh penduduk atau pelancong asing.

Songkran bukan sekadar peluang untuk mandi lencun semata-mata. Songkran juga dianggap peluang kepada ramai orang terutama anak-anak perantau untuk pulang ke kampung dan menziarahi keluarga. Dalam konteks keagamaan pula, penganut agama Buddha akan bertandang ke kuil semasa tempoh Songkran dengan air disiram pada imej Buddha dan tangan para sami sebagai tanda penghormatan.

Pada hari pertama keraian yang dikenali sebagai Hari Songkran, hari ini ditandakan dengan imej-imej Buddha dibawa ke sekitar bandar-bandar di seluruh negara. Bagi warga Thai, mereka menyiapkan diri untuk permulaan Tahun Baru dengan membersihkan rumah mereka. Tetapi hari ini juga merupakan hari yang dinantikan kerana p3r4ng air berlangsung ketika itu.

Pada 14 haribulan atau dikenali sebagai Wan Nao, hari ini merupakan ambang lama Tahun Baru Thai. Pada hari itu, lebih banyak ritual Songkran yang lebih formal dilaksanakan termasuk penganut-penganut Buddha membina chedi (istana menyerupai kuil Buddha) pasir bila bertandang ke kuil. Pada 15 haribulan atau Tahun Baru Thai, warga Thai menyerahkan persembahan mereka di kuil-kuil.

Sambutan Songkran tidak jauh berbeza di lokasi-lokasi utama seperti Chiangmai, Phuket dan Bangkok. Di Chiangmai misalnya, sambutan dilakukan lebih awal iaitu pada 12 April berbanding 13 April dengan perarakan mengelilingi bandar tersebut. Sementara di Phuket pula, sambutan kadang-kadang berterusan sehingga ke awal pagi.

Yang pasti, bagi mana-mana pelancong yang bertandang ke Thailand semasa Songkran, bersedia sajalah lencun!

RUJUKAN:

Hostel World. (2019). Songkran Festival: everything you need to know.


Kisah Salib Yang Digunakan Untuk Memburu Penganut Kristian Di Jepun

Menjelang tahun 1500-an, wilayah Nagasaki, Jepun telah berjaya dikristiankan oleh mubaligh asing. Perkembangan ini mengakibatkan ketidakstabilan negara tersebut.

Ayat-ayat di bawah ini dipetik dari buku ‘ Lukewarm Christian to Warrior for Christ : It’s Time to Prepare for Battle ‘ oleh Charles J. Pettitt.

Pada tanggal 23 Julai 1587, [Shogun] Toyotomi Hideyoshi mengeluarkan sebelas hal berkaitan kecaman dan kutukan terhadap agama Kristian.

Keesokan harinya, dia menyampaikan Titah Pengusiran kepada mubaligh Jesuit.

Pada tahun 1614, Shogun Tokugawa Ieyasu mengecam agama Kristian lagi.

Belanda dan Inggeris pula meniup khabar angin bahawa mubaligh Kristian sebenarnya pelopor penjajahan Spanyol dan merancang untuk menguasai Timur Jauh. Ieyasu menjadi lebih jengkel dengan penemuan bahawa beberapa ahli keluarga Tokugawa sendiri sudah menjadi penganut Kristian.

Pada tanggal 27 Januari 1614, Ieyasu menandatangani Titah Pengusiran Kristian kedua yang mana melarang Kristian, mengusir semua orang Kristian dan orang asing, dan melarang orang Kristian daripada mengamalkan agama mereka sendiri.

Pada tanggal 10 September 1622, lima puluh lima orang Kristian dibakar atau dipenggal secara terbuka di Nagasaki.

Pada awal tahun 1623, Tokugawa Iemitsu, keturunan ketiga Tokugawa Shogun, memerintahkan lima puluh orang Kristian dibakar hidup-hidup di Edo, Jepun.

Pada bulan Januari, 1638, Tokugawa Iemitsu menghantar 10.000 orang tentera untuk menyerang [Kristian] pemberontak kubu di Istana Hara. Pada bulan April, 27,000 baki pemberontak Kristian menghadapi lebih 125,000 pahlawan shogun.

Setelah mengambil semula istana, pasukan Keshogunan memancung semua pemberontak Kristian yang masih hidup. Kira-kira 5,000 orang Kristian memilih untuk dibakar daripada menyerah diri. Secara keseluruhan, sejumlah 37,000 pasukan pengawal (lelaki, wanita, dan kanak-kanak) telah mati akibat daripada pertempuran.Berakhirnya pemberontakan bermakna dengan rasminya pengharaman kepercayaan itu (Kristian).

Ukiran batu atau ukiran kayu melambangkan Jesus (Fumie-e) digunakan untuk mengesan saki baki penganut kristian secara sembunyi (kakure khiristian) dan para simpati kristian yang berada di Nagasaki serta Edo dengan memijak ukiran Jesus dihadapan wakil shogun untuk menunjukan taat setia kepada shogun.Sekiranya gagal hukuman bunuh (pancung) dilaksanakan dengan serta merta.

-Hangpcdua Malaya-


Taktik Perang Armada Dunia Melalyu

Saya yakin tentu ramai di antara kita masih tertanya tanya bagaimana corak atau pun taktik perang angkatan laut dunia Melayu di zaman silam. Tentu kita mengambarkan ia beroperasi secara tidak sistematik dan caca marba.

Berikut adalah gambaran serangan armada laut Aceh ketika menyerang angkatan Portugis di Melaka pada abad ke 17.

Pada awal era perang pada abad ke 16, kebanyakan armada laut dunia Melayu bersais besar (seperti saiz kelas frigat zaman sekarang) ada yang sebesar saiz 1000 tan. Dengan saiz itu ia membataskan pergerakan dan dengan mudah menjadi sasaran musuh. Setelah itu Aceh mula membina kapal armada perang yang lebih kecil sehingga ada yang bersaiz 250 tan (seperti kapal perang bersaiz kovert sekarang) Dengan sais yang lebih kecil maka ia berupaya bergerak lebih pantas dan lancar ,dan ini memberikan kelebihan dalam aspek serangan dan kepungan.

Bukan sahaja armada perang Melayu mengalami evolusi dari segi saiz, malah mereka juga memiliki kemahiran dari segi taktikal. Sila lihat gambar di bawah bagaimana taktikal perang yang digunakan oleh angkatan Aceh ketika itu.

1-.5 buah kapal perang (di bahagian atas ) bertindak sebagai cut off untuk menghalang armada Portugis melepaskan diri.

2- Beberapa buah kapal lagi bertindak menembak dan menyerang armada Portugis dari sebelah kanan.

3-Berpuluh-puluh kapal kecil lain pula berada dalam posisi mengepung armada Portugis dari semua arah.

Jelas kelihatan, ia tidak jauh bezanya dari taktik perang moden hari ini. Contohnya taktik perang darat ATM juga memiliki unsur yang sama ia itu “Ricky” (1st cut off), “Killing squad (tengah) bertindak sebagai penyerang utama (pemusnah), dan 2nd cut off yang bertindak sebagai elemen kepungan sehingga grombolan musuh tidak berupaya meloloskan diri. Matlamatnya adalah “total clear up” sambil squad kecil lain membuat kepungan total .

Selain dari itu kapal kapal kecil pula dilengkapi dengan pendayung di kedua sisi. Fungsinya ialah apabila ketiadaan angin maka kapal tersebut masih boleh digerakkan merapati armada musuh dan melanggar kapal musuh dan seterusnya tentera Melayu akan menaiki kapal musuh untuk serangan “close combat”.

Jadi sudah jelas sekali, armada perang laut alam Melayu semenjak zaman silam memang telah mahir dari segi strategi dan taktikal.

~Mohd Salleh Marzukhi~


Asal Usul Permainan Snakes And Ladders

Permainan ‘Ular dan Tangga’ atau lebih lazim disebut Snakes and Ladders pada hari ini dianggap sebagai sebuah permainan klasik dan antara permainan yang lazim dimainkan oleh kanak-kanak di seluruh dunia. Walaupun bentuk permainan ini dikenali ramai, asal-usulnya boleh dikatakan agak kurang diketahui. Sebagai kepilan fakta, permainan ‘Ular dan Tangga’ adalah ciptaan India purba dan ia tidak hanya dimainkan sebagai sebuah hiburan, akan tetapi ia memiliki nilai falsafahnya yang tersendiri.

PERMAINAN PENGETAHUAN

Pada asalnya, permainan ‘Ular dan Tangga’ dikenali dengan pelbagai nama seperti Gyan Chaupar (bermaksud ‘Permainan Pengetahuan’), Mokshapat, dan Moksha Patamu dan ia adalah sebuah permainan bagi agama Hindu. Tiada siapa yang mengetahui secara pasti siapakah yang mencipta permainan ini, atau bilakah ianya dicipta.

Sejarahwan berpendapat bahawa permainan ini sudah pun dimainkan di India seawal kurun ke-2M. Sebilangan sejarahwan menkreditkan penciptaan permainan ini kepada Dnyaneshwar (juga dikenali sebagai Dnyandev), seorang pendeta Marathi yang hidup pada kurun ke-13M. Apapun, permainan ini sememangnya masyhur dalam kalangan kanak-kanak di India semenjak zaman dahulukala.

Walaupun cara permainan Gyan Chaupar boleh dikatakan sama seperti ‘Ular dan Tangga’ pada hari ini, susunan papan dan objektif permainannya agak berbeza. Sama seperti papan ‘Ular dan Tangga’, bilangan petak dalam Gyan Chaupar bervariasi. Sebagai contoh, satu versi mengandungi 72 petak sementara versi lain memiliki 100 petak. Perbezaan ketara di antara versi tradisional dan versi moden adalah pada Gyan Chaupar, nilai untung dan malang serta kesan-kesannya diletakkan pada setiap petak.

Sebagai contoh, pada papan Gyan Chaupar yang mengandungi 72 petak, petak bernombor 24, 44 dan 55 diletakkan nilai malang atau jahat yang masing-masing adalah rakan yang buruk perangai, ilmu yang palsu, dan keangkuhan.

Memandangkan permainan ini memberikan penekanan terhadap konsep karma, iaitu prinsip kesan-akibat dalam agama Hindu, maka setiap nilai jahat (diwakili kepala ular) mempunyai kesan susulan (langkah maju). Bagi nilai-nilai jahat yang disebutkan di atas, kesan-kesan susulannya adalah (langkah maju ke petak) megah diri, keghairahan menyeleweng dan panjang angan.

Sebaliknya, nilai-nilai balik seperti ketulusan, keimanan sejati dan keluhuran nurani diletakkan pada petak bernombor 10, 28 dan 48 dan masing-masing membawa kepada kesan-susulan (langkah maju) ke arah syurgawi, kebenaran dan kebahagiaan. Dalam versi ini, matlamat permainannya adalah untuk tiba pada petak bernombor 68 iaitu petak Shiva.

PERMAINAN YANG MENGAJARKAN NILAI KEAGAMAAN

Permainan ini begitu masyhur hinggakan ia dimainkan dan dibudayakan oleh agama-agama lain yang wujud di sub-benua India. Malahan, sejarahwan mendapati wujud pengadaptasian permainan ini dalam agama Jaina dan Buddha memandangkan konsep sebab dan akibat, ganjaran (pahala) dan hukuman (dosa) adalah konsep yang wujud dalam agama-agama ini.

Bagi penganut agama-agama ini, permainan seperti ini dilazimi sebagai satu bentuk meditasi, aktiviti kemasyarakatan dan pendidikan agama tidak formal.

Malahan, kebanyakan papan permainan purba yang terselamat sehingga kini dianggap sebagai suatu warisan seni yang tersendiri lantaran ianya mengandungi ilustrasi-ilustrasi terperinci dan pelbagai, merangkumi figura manusia, seni bina, flora fauna dan lain-lain.

Papan-papan permainan ini umumnya diperbuat daripada kain yang dilukis dan kebanyakan yang wujud sehingga kini berusia dari pertengahan kurun ke-18M.

VERSI MODEN

Permainan Gyan Chaupar kemudiannya berubah menjadi ‘Ular dan Tangga’ menjelang akhir kurun ke-19 apabila ia mula diperkenalkan oleh para pemerintah koloni India kepada Great Britain. Walaupun cara permainannya yang asal masih dikekalkan, nilai-nilai falsafah yang terselit di dalamnya dibuang. Nilai baik dan buruk yang bersifat keagamaan digantikan dengan penggunaan ular ataupun tangga.

Tambahan lagi, bilangan ular dan tangga disamakan sedangkan dalam versi yang asal, kebiasaannya jumlah ular lebih banyak berbanding tangga. Hal ini merupakan satu simbol keagamaan yang cuba memberikan mesej bahawa seseorang itu lebih mudah menjadi jahat berbanding melakukan kebaikan.

Dari Great Britain, permainan ini kemudiannya tersebar ke Amerika Syarikat di mana ia diperkenalkan sebagai Chutes and Ladders oleh Milton Bradley pada tahun 1943.

TERJEMAHAN:

Wu Mingren. (7 Mei 2018). The Origin of Snakes and Ladders: A Moral Guide of Vice and Virtue. https://www.ancient-origins.net/history-ancient-traditions/origin-snakes-and-ladders-moral-guide-vice-and-virtue-0010012


Jata Empayar Islam Turki Uthmaniyah

Selepas Perang Crimea (Oktober 1853 – Februari 1856), sejarah menyaksikan Empayar Rusia telah mengalami kekalahan kepada tentera bersekutu yang terdiri daripada Perancis, Inggeris, Empayar Turki Uthmaniyyah dan kerajaan Sardinia.

Ini membawa kepada Perjanjian Paris 1856.Semua negara-negara terbabit duduk di dalam satu majlis dan menandatangani perjanjian yang penting ini; di mana Perancis dan Inggeris cuba untuk menghalang Rusia yang semakin kuat dan meluas wilayahnya dari mengambil kesempatan ke atas tanah-tanah Empayar Turki Uthmaniyyah yang sedang mengalami zaman kemerosotan.

Di dalam majlis itu,pihak Turki melihat semua negara-negara Eropah memiliki jata standard mereka masing-masing mengikut tradisi Eropah.Pemerintah Turki ketika itu, Sultan Abdul Majid I ingin juga memperlihatkan prestij dan maruah empayarnya di hadapan negara-negara Eropah.Tambahan pula ketika itu negara-negara Eropah yang menjadi sekutunya meminta apa-apa jata standard dari pihak Turki bagi diletakkan sebaris dengan jata-jata yang mewakili negara-negara bersekutu dalam Perang Crimea itu.

Terdapat teori lain mengatakan bahawa jata ini direka oleh pereka dari Eropah atas permintaan pihak Inggeris yakni Ratu Victoria sendiri untuk meletakkan jata Empayar Turki di Windsor sebagai prosedur untuk penganugerahan Order of The Garter kepada Sultan Abdul Majid I.

Sebenarnya setiap sultan atau khalifah Empayar Turki Uthmaniyyah memiliki apa yang dinamakan sebagai Tughra yakni tandatangan kaligrafi yang unik dan bergaya kreatif. Empayar juga memiliki lambang sendiri dan bendera sendiri (berasaskan bulan bintang) sebagai simbol empayar. Namun dalam kes abad ke-19 itu, Pihak Turki didorong untuk mereka sebuah jata berasaskan standard jata dalam tradisi Eropah semata-mata untuk memenuhi permintaan sekutu-sekutunya (dalam Perang Crimea) juga untuk memperlihatkan prestij dan maruah empayar yang ditakrifkan dalam satu jata khas sebagaimana standard negara-negara Eropah. Ini juga bertujuan sebagai pengiktirafan kepada Turki untuk menyertai apa yang dikenali sebagai Kuasa-kuasa Besar; yang mana muncul setelah kemenangan pihak bersekutu ke atas Rusia dalam Perang Crimea.

Sekarang mari kita lihat perincian dalam jata yang indah ini, yang mana rekaan yang terkini disempurnakan ketika pemerintahan Sultan Abdül Hamid II pada 17 April 1882. Dalam jata ini, ia mengandungi 37 lambang, objek atau bentuk.

Kita mulakan dari bahagian atas. Terdapat 3 objek di sana iaitu:

1) Matahari : sebagai simbol pencerahan atau cahaya yang menerangi seluruh empayar

2) Tughra : tandatangan khas Sultan Abdul Hamid II. Di bawahnya tertulis dalam bahasa Arab: “Pemerintah Empayar Turki Uthmaniyyah, Sultan Abdul Hamid yang percaya kepada Tuhan.”

3) Bulan Sabit : melambangkan Islam

4) Serban : melambangkan penguasaan, juga melambangkan pengasas empayar, Osman Ghazi.

5) Dua lembing: melambangkan penjagaan atau perlindungan.

Kemudian kita lihat bahagian tengahnya. Di sana terdapat:

1) Perisai : di dalamnya ada sejumlah bintang,standard sebenar dikatakan 12 bintang, namun dalam lain-lain versi terdapat 8,10 atau 16. Juga terdapat bulan sabit dalam sesetengah versi.

2) Dua Bendera: bendera sebelah kanan berwarna merah adalah melambangkan kerajaan Turki, manakala bendera sebelah kiri berwarna hijau melambangkan khilafah Islam.

3) Dua Lembing : sebagai panji-panji kepada bendera.

Sekarang kita lihat barisan objek di sebelah kanan, yang terdiri dari pelbagai senjata, dari atas:

1) Kapak Perang Tunggal

2) Kapak Perang Berkembar

3) Lembing

4) Pedang

5) Meriam

6) Gedak Besi

Kemudian objek sebelah kiri, bermula dari atas:

1) Kapak Perang Tunggal (dalam sesetengah versi, bayonet rifel)

2) Kapak Perang Berkembar

3) Pistol

4) Cokmar

5) Neraca : melambangkan keadilan

6) Buku : atas melambangkan Al-Quran, bawah melambangkan perundangan.

Kemudian kita lihat di sebelah bawah perisai:

1) Sebelah kanan, perisai, sesetengah versi menggambarkan topi besi.

2) Jambangan bunga di dalam tanduk. Dalam tradisi Eropah disebut sebagai Cornucopia.

3) Obor

4) Trompet/sangkakala

5) Bekas Anak Panah

Kedua objek ini bersilang dengan trompet di tengah-tengah.

6) Sebelah kanan terdapat peluru meriam, dengan jumlahnya bervariasi antara 2 atau 3 biji.

7) Sebelah kiri terdapat sauh, melambangkan kekuatan di laut

Di bawah semua ini adalah motif bunga-bungaan dan di bawah motif ini terdapat 5 medal atau lencana kebesaran yang seolah-olah tergantung pada jata ini :

1) Şefkat Nişanı,

2) Nişan-ı Osmani,

3) Nişan-ı iftihar,

4) Mecidi Nişanı,

5) Nişan-ı Ali imtiyaz

Kesemua objek-objek pada jata ini melambangkan maksud-maksud tersendiri terutama sejumlah besar senjata yang diletakkan di kanan dan kiri jata. Ini melambangkan keupayaan dan kekuatan empayar sebagai kuasa tentera yang memiliki sejarah yang panjang dalam peperangan di Eropah dan lainnya.

Apabila jata dibuat, ia akan melambangkan sesebuah entiti yang diwakilinya. Jata Empayar Turki ini melambangkan sikap penghormatan terhadap negara, empayar dan kedaulatannya. Ini termaktub dalam rekaan indah pada jata yang mengagumkan ini.


Mayat 2,300 Tahun Yang Masih Elok

Dalam lipatan sejarah manusia, terdapat banyak misteri kematian yang masih belum diselesaikan sehingga hari ini. Antara misteri kematian yang masih membuatkan ramai pengkaji menggaru kepala ialah kisah Princes in the Tower, komposer Rusia Pyotr Ilyich Tchaikovsky dan Raja William II dari England. Tetapi itu tidak boleh mengatasi salah satu misteri pembunuhan paling lama dalam sejarah iaitu Lelaki Clonycavan.

Pada Mac 2003, pihak berkuasa Ireland menemui Lelaki Clonycavan di sebuah kawasan rawa gambut – lebih tepat di Clonycavan, County Meath, Ireland. Ia dikatakan ditemui di dalam sebuah mesin yang menuai tanah gambut. Semasa ditemui, mayat lelaki misteri ini terdiri daripada kepala, leher, lengan, torso dan bahagian atas abdomen. Pihak berkuasa percaya bahagian bawah Lelaki Clonycavan terputus selepas mesin penuai gambut terpotong mayat tersebut kepada dua bahagian.

Tetapi bagaimana mayat lelaki ini masih terpelihara dengan baik? Rahsianya terkandung dalam rawa gambut itu sendiri. Apabila mayat dicampak dalam rawa, mayat akan terpelihara dalam air di mana ia mengandungi asid yang tinggi, suhu dan peratusan oksigen yang rendah. Disebabkan tiga faktor ini, mayat akan kekal terpelihara selama bertahun-tahun termasuk organ, rambut dan kulit. Ini menjadikan mana-mana mayat yang tersimpan di situ sebagai mumia selepas melalui proses pemumiaan secara tidak sengaja.

Atas sebab itu, saintis yang diberi peluang mengkaji Lelaki Clonycavan merasa terkejut dengan apa yang dilihat. Berdasarkan pemerhatian mereka, mayat lelaki prasejarah itu mempunyai ketinggian 1.57 meter, mempunyai hidung penyek dan gigi jongang. Pentarikhan karbon yang dibuat pada mayat prasejarah itu menunjukkan dia mati sekitar 392 hingga 201 SM sekaligus menjadikannya berusia 2,300 tahun. Lelaki Clonycavan dipercayai mati semasa berusia sekitar 24 hingga 40 tahun.

Pemeriksaan pada mayat tersebut turut membantu saintis membuat satu teori: Lelaki Clonycavan merupakan seorang lelaki yang berpengaruh semasa hayatnya. Ia disokong oleh beberapa bukti. Pertama, kuku pada tangannya menunjukkan Lelaki Clonycavan amat menjaga kebersihan dan penampilan kukunya.

Kedua, penampilan rambut dan janggut yang dimilikinya bukan saja kemas tetapi bergaya bersesuaian dengan statusnya semasa masih hidup. Saintis mendapati bahagian hadapan rambut Lelaki Clonycavan telah dicukur dengan sebahagian rambutnya didandan bagi membentuk gaya rambut Mohawk. Disebabkan dia mempunyai tubuh yang rendah, Lelaki Clonycavan berharap ia dapat diatasi dengan membentuk rambutnya bagi menampakkan dirinya lebih tinggi bila dilihat orang.

Ketiga, saintis turut menemui kesan gel rambut pada rambut Lelaki Clonycavan. Analisis gel mendapati ia diperbuat daripada minyak tumbuhan dan resin pokok pain. Ini turut menepati status Lelaki Clonycavan sebagai lelaki yang berpengaruh dan kaya kerana kedua-dua bahan untuk menghasilkan gel rambut yang digunakannya hanya ditemui di Perancis dan Sepanyol.

Tetapi satu perkara yang membuatkan saintis menggaru kepala sehingga hari ini ialah siapa sebenarnya yang membunuh Lelaki Clonycavan. Pemeriksaan mayat yang dibuat Biro Teknikal Garda Siochana (BTGS) (Bahagian Forensik Polis Ireland) mendapati wujud bekas luka dalam pada bahagian atas tengkoraknya dipercayai akibat dipukul. Selain itu, mereka turut menemui kesan kelar dari bahagian hidung hingga ke bahagian bawah mata kanannya.

Mereka percaya luka pada wajahnya itu terhasil akibat tetakan kapak. Selain dua kesan tetakan, BTGS juga percaya isi perut Lelaki Clonycavan ini telah dikeluarkan dipercayai oleh pelaku yang sama. Selain itu, puting Lelaki Clonycavan juga telah dipotong dan dibuang.

Dengan mengambil kira semua dapatan ini, apakah ini bermakna Lelaki Clonycavan ialah seorang raja yang pernah memerintah sebuah puak satu ketika dahulu sebelum disingkirkan dalam satu rampasan kuasa yang bertukar ganas? Kesimpulan ini dibuat berdasarkan satu bukti kecil tetapi penting: puting dada Lelaki Clonycavan yang telah dipotong dan dibuang.

Mengikut adat Ireland lama, rakyat akan menghisap puting seorang raja kononnya sebagai tanda taat setia yang tidak berbelah-bahagi kepada baginda. Tetapi jika puting raja tersebut dipotong, ini menunjukkan seseorang raja itu boleh disingkirkan. Dengan memotong putingnya, maka sang raja sudah tidak boleh menjadi pemerintah baik di dunia nyata mahupun di alam barzakh.

Ada juga yang mengemukakan teori bahawasanya Lelaki Clonycavan mati dalam ritual tertentu sebagai tanda pengorbanan kepada dewi purba Ireland. Dengan menggunakan pelbagai cara untuk membunuhnya, ia mewakili kepercayaan orang terdahulu terhadap dewi berkenaan. Pengkaji sejarah percaya dewi yang menjadi sembahan mereka ini bukan saja mewakili tanah dan kesuburan tetapi turut mewakili kematian, peperangan dan kedaulatan.

Walau apapun teori yang dikemukakan berkenaan cara Lelaki Clonycavan mati, ia sememangnya satu misteri yang terus menggamit minat para saintis sehingga hari ini. Siapa sangka, mayat yang ditemui dalam rawa gambut itu rupanya memberi akses kepada tetingkap masa prasejarah Ireland yang hilang.

RUJUKAN

Buckley, D. (2011, 3 September). Digging up the past. Irish Examiner.

Reese, M. R. (2020, 11 September). Clonycavan Man: A 2,300-Year-Old Murder Mystery. Ancient-Origins.


Bahasa-Bahasa Yang Dituturkan Di Negara Haram Israel

I$r43l adalah sebuah “negara” Timur Tengah yang menghadap Lautan Mediterranean. “Negara” seluas 22 072 km² yang berpenduduk lebih 9.2 juta orang itu bersempadan dengan Mesir, Gaza, Jordan, Lubnan, Syria dan Tebing Barat.

Persoalannya, bahasa apakah yang dituturkan di sebuah “negara” yang diiktiraf oleh 149 daripada 195 buah negara itu? Artikel ini barangkali akan menjawab sedikit persoalan kita. Harap dapat membacalah dengan tenang dan hati yang terbuka.

NAMA “NEGARA”

Nama “I$r43l” merujuk kepada Bani I$r43l. Ini bermakna secara teorinya puak Rubin, Sham’un, Lawi, Yahuza, Zabulun, Yasakar, Dan, Jad, ‘Ashir, Naftali, Yusuf, dan Bunyamin perlu berkumpul ke sana. Untuk pengetahuan semua, kaum Y4hvd1 yang sebenar adalah daripada puak Yahuza.

Perkataan “I$r43l” berasal daripada Bahasa Hebrew iaitu, “Yisra’el (ישראל)”. Perkataan tersebut membawa maksud “Melawan Tuhan”. Menurut Perjanjian Lama, I$r43l iaitu nama samaran Nabi Yaakub telah bergusti dengan Malaikat.

NAMA RASMI “NEGARA”

Untuk pengetahuan semua, terdapat dua nama rasmi bagi “negara” tersebut. Nama tersebut adalah “Medinat Yisraʾel” dan “Daulat I$r43l”. Kedua-dua nama rasmi tersebut masing-masing adalah dalam Bahasa Hebrew dan Bahasa Arab.

Medinat (מדינת) membawa maksud “pemerintahan berdaulat”. Perkataan Hebrew itu berasal daripada Bahasa Aramaik iaitu “məḏīntā (מדינתא)” yang bermaksud “wilayah”, “negara” dan “kota”.
Daulat (دولة) membawa maksud “pemerintahan berdaulat”. Menurut Kamus Dewan Edisi Keempat, “daulat” ditakrifkan sebagai “mempunyai kedudukan yang tinggi dan berkuasa”.

BAHASA HEBREW

Antara bahasa yang terdapat di I$r43l adalah Bahasa Hebrew. Menurut Bancian Sosial Kerajaan Pada Tahun 2011 untuk warganegara berusia lebih 20 tahun dan ke atas, sebanyak 49% penduduk telah menjadikan bahasa rasmi itu sebagai bahasa ibunda.

Bahasa ini digunakan dalam agama Y4hvd1, sesi mahkamah, pendidikan dan kerajaan. Pendidikan di Sekolah Jenis Arab wajib mempelajari Bahasa Hebrew apabila mencapai darjah tiga. Pelajar perlu lulus dalam peperiksaan bahasa berkenaan untuk diterima masuk ke dalam universiti.

BAHASA ARAB

Antara bahasa yang terdapat di I$r43l adalah Bahasa Arab. Menurut Bancian Sosial Kerajaan Pada Tahun 2011 untuk warganegara berusia lebih 20 tahun dan ke atas, sebanyak 18% penduduk telah menjadikan bahasa istimewa itu sebagai bahasa ibunda.

Setiap penutur Arab mempunyai “dialeknya” yang tersendiri. Orang Druze dan Arab bertutur dalam dialek Palestin. Orang Badwi juga mempunyai dialeknya yang tersendiri. Generasi tua Mizrahi masih bertutur dalam Bahasa Y4hvd1-Arab.

BAHASA RUSIA

Antara bahasa yang terdapat di I$r43l adalah Bahasa Rusia. Menurut Bancian Sosial Kerajaan Pada Tahun 2011 untuk warganegara berusia lebih 20 tahun dan ke atas, sebanyak 15% penduduk telah menjadikan bahasa tersebut sebagai bahasa ibunda.

Ketika zaman Kesatuan Soviet, ramai orang Y4hvd1 dari Rusia telah berhijrah ke I$r43l. Terdapat saluran televisyen yang berbahasa tersebut di “negara” itu. Maklumat dalam bahasa berkenaan dijamin kerajaan “negara” itu.

BAHASA YIDDISH

Menurut Bancian Sosial Kerajaan Pada Tahun 2011 untuk warganegara berusia lebih 20 tahun dan ke atas, sebanyak 2% penduduk telah menjadikan bahasa Yiddish sebagai bahasa ibunda. Bahasa ini dituturkan oleh Ashkenazi.

BAHASA PERANCIS

Menurut Bancian Sosial Kerajaan Pada Tahun 2011 untuk warganegara berusia lebih 20 tahun dan ke atas, sebanyak 2% penduduk telah menjadikan bahasa Perancis sebagai bahasa ibunda. Bahasa ini dituturkan oleh pendatang Tunisia, Algeria, Maghribi dan mana-mana negara penutur Perancis (Francophone).

BAHASA INGGERIS

Menurut Bancian Sosial Kerajaan Pada Tahun 2011 untuk warganegara berusia lebih 20 tahun dan ke atas, sebanyak 2% penduduk telah menjadikan bahasa Inggeris sebagai bahasa ibunda. Bahasa ini diajar di sekolah menengah, program televisyen dan banyak jurusan di universiti.

BAHASA SEPANYOL

Menurut Bancian Sosial Kerajaan Pada Tahun 2011 untuk warganegara berusia lebih 20 tahun dan ke atas, sebanyak 1.6% penduduk telah menjadikan bahasa Sepanyol sebagai bahasa ibunda. Selain pendatang Y4hvd1 Latino dan Hispanik, bahasa ini terkenal kerana lambakan telenovela.

LAIN-LAIN BAHASA

Menurut Bancian Sosial Kerajaan Pada Tahun 2011 untuk warganegara berusia lebih 20 tahun dan ke atas, sebanyak 10% penduduk telah menjadikan lain-lain bahasa sebagai bahasa ibunda.
Contoh bahasa yang terdapat di sana adalah Romania, Jerman, Ladino, Mandarin, Y4hvd1-C1n4, Itali, Kurdish, Turki dan sebagainya. Terdapat sebilangan pekerjaan di Tel Aviv dan Baitulmuqaddis yang memerlukan pekerja yang berbahasa Mandarin.

AKHIR KATA

Kesimpulannya, itu adalah antara bahasa yang terdapat di “negara” itu. Untuk pengetahuan semua, terdapat 34 bahasa sedang digunakan di “negara” itu. Selepas tahun 2018, penduduk disatukan dengan Bahasa Hebrew.

Apakah yang kami terlupa tentang “negara” merdeka pada hari Jumaat bertarikh 14hb Mei 1948 itu? Harap berikan ulasan anda di dalam ruang ulasan di bawah.

RUJUKAN:

I$r43l Satellite Image. Dicapai pada 18hb Ogos 2020 dari https://geology.com/world/I$r43l-satellite-image.shtml
International Recognition of I$r43l? Dicapai pada 18hb Ogos 2020 dari https://www.jewishvirtuallibrary.org/international…

How Many Countries Are There In The World? Dicapai pada 18hb Ogos dari https://www.worldometers.info/…/how-many-countries-are…/

Siapakah Bani I$r43l, Y4hvd1 dan Zionisme. Dicapai pada 18hb Ogos dari https://www.google.com/…/siapakah-bani-I$r43l…/amp/

Behind The Name: I$r43l. Dicapai pada 18hb Ogos 2020 dari https://www.behindthename.com/name/I$r43l

Dewan Bahasa dan Pustaka: daulat. Dicapai pada 18hb Ogos 2020 dari https://prpm.dbp.gov.my/cari1?keyword=daulat

Languages of I$r43l. Dicapai pada 18hb Ogos 2020 dari ttps://www.daytranslations.com/blog/languages-of-I$r43l/amp/

Ch1n3s3 Jobs in I$r43l. Dicapai pada 18hb Ogos 2020 dari https://il.linkedin.com/jobs/Ch1n3s3-jobs


Konsep Malaikat Dalam Islam

 Orang-orang politik dok cakap pasal Malaikat sekarang ni. Jadi aku
ambil peluang ini untuk cerita pasal sejarah Malaikat pula. Aku tak suka
 berpolemik, tapi suka untuk share knowledge for education.

Malaikat ni hal akidah (keyakinan/faith) yang bersifat Sam’iyat (Ghaib).
 Konsep tentang Malaikat ni dulunya kabur. Hanya para Nabi ja yang
faham. Tiada penerangan yang detail untuk memahamkan orang awam tentang
hal ini. Kaum pertama yang mula hurai secara detail pasal Malaikat
adalah kaum Majusi (Zoroaster) yang berpegang kepada falsafah dualism.
Konsep cahaya kebaikan (angelology) melawan kegelapan jahat
(demonology).

 Ketika orang Bani Israel ditawan ke Babylon, akidah
 Tauhid mereka terganggu dengan konsep polytheism dewa-dewi Babylon.
Kemudian Raja Cyrus dari Persia yang beragama Zoroaster menewaskan
Babylon. Bani Israel hidup dibawah kekuasaan Persia pula. Dari sinilah
mula masuknya penafsiran mengenai konsep Malaikat dalam inkripsi tradisi
 orang Yahudi secara detail.

 Pelbagai tafsiran ditulis oleh
ulama Yahudi bagi menghurai konsep Malaikat yang selama ini difahami
secara samar-samar melalui kitab para Nabi Bani Israel. Konsep dan
huraian mengenai Malaikat di sisi ulama Yahudi ini diteruskan oleh
golongan teologi Kristian. Namun, konsep Malaikat yang dianuti oleh
Yahudi, Kristian dan Islam ada beberapa perbezaan. Hierarki, nama dan
tugasan Malaikat dalam Islam tidak sama dengan versi Yahudi dan
Kristian. Islam menolak fahaman “The Fallen Angel”.

 Dalam Islam,
 Malaikat itu makhluk Allah yang dicipta dari cahaya dan sentiasa patuh
kepada Allah, memiliki sayap, tidak berjantina, tidak bernafsu, suci
dari melakukan dosa dan memiliki ilmu pengetahuan. Bilangan Malaikat
tidak terhitung banyaknya dan berbeza-beza saiznya. Dalam nas al-Quran
dan Hadis memperkenalkan beberapa nama Malaikat. Namun, ulama ASWJ
menggariskan cukup sekadar wajib mengenali 10 daripadanya sahaja bagi
memenuhi tuntutan Rukun Iman iaitu Percaya kepada Malaikat.

 JIBRIL
 Namanya bermaksud Keperkasaan Allah. Tugasnya menyampaikan Wahyu. Dalam
 Islam, Jibril dianggap sebagai Penghulu Malaikat. Namanya boleh disebut
 dengan dua cara iaitu Jibril atau Jabrail. Orang Yahudi dan Kristian
menyebutnya sebagai Gibrael/Gabriel/Gabrael. Jibril hanya disebut tiga
kali dalam Al Qur’an iaitu al-Baqarah ayat 97-98 dan at-Tahrim ayat 4.
Selain itu, Jibril disebut dengan gelarannya sahaja seperti Ruh, Ruhul
Qudus, Ruhul Amin dan lain-lain.

 MIKAIL Tugasnya mengatur
rezeki buat manusia. Hanya nama Jibril dan Mikail sahaja yang tercatat
secara jelas dalam kitab utama orang Yahudi. Nama Malaikat lain hanya
disebutkan dalam lembaran-lembaran tambahan. Mikail disebut sebagai
Michael bagi orang Yahudi dan Kristian. Allah berfirman dalam surah
al-Baqarah ayat 98, “Sesiapa memusuhi Allah dan memusuhi
Malaikat-malaikatNya dan Rasul-rasulNya, khasnya malaikat Jibril dan
Mikail, maka dia akan diseksa oleh Allah kerana sesungguhnya Allah
adalah musuh bagi orang-orang kafir”.

 IZRAIL Nama malaikat
yang disebut dalam al-Quran ialah Jibril, Mikail, Malik, Raqib dan Atid.
 Manakala Israfil, Munkar dan Nakir disebut dalam Hadis. Malaikat Izrail
 ialah malaikat yang paling misteri. Namanya tidak ditemui dalam
al-Quran mahupun hadis. Dalam Quran dan Hadis, Izrail hanya disebut
dengan gelarannya sahaja iaitu Malaikat Maut. Tugasnya adalah mencabut
nyawa. Tidak kira muda, tua, pemimpin ataupun rakyat, semuanya akan
dicabut nyawa oleh Izrail tanpa lewat satu saat, tanpa cepat satu saat,
tanpa tersilap, tanpa u-turn. Nama Izrail dipercayai dibawa dari sumber
Israeliyyat. Sebahagian mengatakan namanya diambil dari nama Malaikat
Azrael dari inkripsi Judeo-Christian.

 ISRAFIL Israfil ialah
salah satu dari empat Malaikat Utama (archangel) dalam Islam selain
Jibril, Mikail dan Izrail. Nama Israfil tidak disebut dalam al-Quran
tetapi hanya disebut dalam Hadis tentang hari kiamat. Tugasnya adalah
meniup sangkakala. Sebahagian mengatakan namanya diambil dari nama
Malaikat Raphael dari inkripsi Judeo-Christian. Jibril dan Mikail memang
 pasti terjemahannya ialah Gabriel dan Michael, tetapi Izrail dan
Israfil diperselisihkan sama ada tepat atau tidak penterjemahan dari
Azrael dan Raphael.

 MUNKAR & NAKIR Munkar dan Nakir ialah
 dua Malaikat yang menguji keyakinan diri orang yang telah mati di alam
barzakh. Setiap yang mati tidak kira rakyat, pemimpin, miskin,
biliyunair, pasti akan menghadapi soalan Munkar Nakir di dalam Kubur.
Menurut hadis riwayat Imam Tirmizi, dari Abu Hurairah menceritakan
bahawa Rasulullah bersabda, “Apabila seorang mayat atau seorang kamu
telah dikuburkan maka datanglah kepadanya dua malaikat yang berwarna
hitam dan biru. Yang satu bernama Munkar dan satu lagi bernama
Nakir….”

 RAQIB & ATID Raqib mencatat amalan kebaikan di
 bahu kanan manakala Atid mencatat amalan kejahatan di bahu kiri
manusia. Raqib dan Atid digelar Kiraman Katibin. Dalam surah Qaf ayat
18, “Tidaklah seseorang mengucapkan suatu perkataan, melainkan di
sisinya terdapat malaikat Raqib dan Atid.”

 MALIK Tugas
Malaikat Malik adalah menjaga Neraka. Malaikat Malik mengetuai Malaikat
lain yang bernama Zabaniyyah untuk mengazab penghuni Neraka. Dalam surah
 az-Zukhruf ayat 77, “Dan mereka menyeru (kepada ketua malaikat penjaga
neraka, dengan berkata): “Wahai Malik! Biarlah hendaknya Tuhanmu
mematikan kami (kerana kami tidak tahan menderita)!” Malik menjawab:
“Sesungguhnya kamu tetap kekal di dalam azab!”

 RIDHUAN
Namanya bermaksud Keredhaan Allah. Namanya tidak disebut dalam al-Quran
mahupun hadis sahih. Tetapi ada 4 hadis yang sangat lemah menyebutkan
perihal nama Malaikat Ridhuan. Tugas Malaikat Ridhuan adalah menjaga
pintu Syurga. Makhluk Allah masuk ke Syurga bukan kerana amalan, tetapi
kerana keredhaan Allah.

 Selain 10 Malaikat yang disebutkan di
atas, terdapat beberapa lagi nama Malaikat yang disebutkan dalam nas-nas
 dalil seperti Malaikat 19, Zabaniyyah, Muqarabin, Harut Marut, Hafazah,
 Rahmah, Halamatul Arsy, Muaqqibat dan lain-lain. Azazil atau Iblis itu
bukannya Malaikat. Cerita Malaikat Harut dan Marut melakukan dosa itu
adalah Israeliyyat yang tertolak.

 Kebanyakan masyarakat kita hari
 ini masih belum fahami asas tentang Rukun Iman Percaya Kepada Malaikat
ini. Oleh itu, bagi mengelakkan kekeliruan, penulis tidak akan ceritakan
 konsep Malaikat dalam agama lain yang merangkumi kisah Malaikat
Metatron, Uriel, Phanuel, Selaphiel, Jegudiel, Barachiel, Sealtiel,
Jerahmeel, Raziel, Jophiel, Tzaphkiel, Tzadkiel, Khamael, Haniel,
Saraqael, Raguel, Remiel, Izidkiel, Kepharel, Simiel, Suriel, Oriphiel,
Dadrael, Sandalphon dan banyak lagi.


Apakah Itu Kes Tatabahasa?

Kes Tatabahasa ataupun dalam Bahasa Inggeris, Grammatical Case adalah kelas yang menunjukkan fungsi dalam sesuatu
frasa, klausa ataupun ayat. Kes Tatabahasa boleh ditemui dalam kata nama, kata
ganti nama, adjektif, partisipel dan nombor bagi sesuatu bahasa. Makna dalam
sesuatu perkataan dasar adalah bergantung kepada maklumat tambahan yang
disampaikan sama di hadapan, belakang mahupun tengah.  Artikel ini membincangkan tentang senarai Kes
Tatabahasa dan contoh bahasa yang terlibat.

Selain itu, Akusatif adalah antara Kes Tatabahasa yang terdapat dalam bahasa tertentu. Akusatif adalah kes yang digunakan untuk menunjukkan arah objek dalam kata kerja. Pertimbangkan ayat “qablt altalb aljdyda” dalam Bahasa Arab  yang bermaksud “saya telah menemui pelajar baharu itu”. Perhatikan perkataan “altalb” yang bermaksud “pelajar itu”. Perkataan berkenaan berasal daripada kata dasar “talib”. Kata dasar berkenaan mengalami perubahan menjadi kata nama tunggal tentu dalam bentuk akusatif.

Antara Kes Tatabahasa yang terdapat dalam bahasa tertentu adalah Nominatif. Nominatif  adalah kes yang digunakan untuk menjadikan kata nama mahupun kata ganti nama sebagai subjek dalam kata kerja. Pertimbangkan ayat “They eats cake” dalam Bahasa Inggeris yang bermaksud “Mereka sedang memakan kek”. Perkataan “They” yang merupakan kata ganti nama diri ketiga dalam bentuk jamak adalah subjek yang menceritakan tentang perbuatan dalam ayat berkenaan.

Di samping itu, Ablatif adalah antara Kes Tatabahasa yang terdapat dalam bahasa tertentu. Ablatif adalah kes yang digunakan untuk menunjukkan arah pergerakan. Pertimbangkan ayat “PVELLA SENIOR PVERO EST” dalam Bahasa Latin yang bermaksud “Perempuan lebih tua daripada lelaki”. Perhatikan perkataan “PVERO”. Perkataan berkenaan berasal daripada kata dasar “PVER” yang bermaksud “lelaki”. “PVERO” yang bermaksud “daripada lelaki (dalam bentuk tunggal)” telah mengalami perubahan daripada kata dasar tersebut.

Kemudian, Instrumental adalah antara Kes Tatabahasa yang terdapat dalam bahasa tertentu. Instrumental adalah kes yang digunakan untuk menunjukkan alat yang digunakan dalam sesuatu perbuatan. Pertimbangkan ayat “jedziemy do miasta autobusem” dalam Bahasa Poland yang bermaksud “kami pergi ke bandar dengan bas”. Perhatikan perkataan “autobusem”. Perkataan berkenaan berasal daripada kata dasar “autobus” yang bermaksud “bas”. Perkataan “autobusem” yang bermaksud “dengan bas” telah mengalami perubahan daripada kata dasar.

Seterusnya, Lokatif adalah antara Kes Tatabahasa yang terdapat dalam bahasa tertentu. Lokatif adalah kes yang digunakan untuk menunjukkan kedudukan sesuatu perkataan. Pertimbangkan perkataan “evde” dalam Bahasa Turki yang bermaksud “di rumah”. Perkataan berkenaan berasal daripada kata dasar “ev” yang bermaksud “rumah”. Kata “evde” telah mengalami perubahan untuk menunjukkan kedudukan sesuatu di tempat berkenaan.

Supresif adalah antara Kes Tatabahasa yang terdapat dalam bahasa tertentu. Supresif adalah kes yang digunakan untuk menunjukkan kedudukan di atas permukaan. Pertimbangkan ayat “Tett könyvet az asztalra” dalam Bahasa Magyrar ataupun Hungarian yang bermaksud “Dia meletakkan buku di atas meja”. Perhatikan perkataan “asztalra” yang bermaksud “di atas meja”. Perkataan berkenaan berasal daripada perkataan “asztal” yang bermaksud “meja”. Kata “asztalra” telah mengalami perubahan untuk menunjukkan kedudukannya di atas permukaan.

Datif adalah antara Kes Tatabahasa yang terdapat dalam bahasa tertentu. Datif adalah kes yang digunakan untuk menunjukkan objek yang tidak langsung. Pertimbangkan ayat “Ich gebe dem Mann ein Buch” dalam Bahasa Jerman yang bermaksud “Saya memberi lelaki itu sebuah buku”. Perhatikan perkataan “dem Mann” yang bermaksud “lelaki itu” ataupun. “the man” dalam Bahasa Inggeris. “Mann” bermaksud lelaki dalam bentuk datif manakala “dem” bermaksud artikel “the” dalam bentuk yang sama. Artikel berkenaan digunakan untuk menunjukkan siapa yang menjadi penerima perbuatan dalam ayat berkenaan.

Akhir sekali, Vokatif adalah antara Kes Tatabahasa yang terdapat dalam bahasa tertentu. Vokatif adalah adalah kes yang digunakan untuk menunjukkan siapa yang kita maksudkan.  Pertimbangkan ayat “zurabo, khink’ali mometsi” dalam Bahasa Georgia yang bermaksud “Zura, bagi saya Khinkalli”. Perhatikan perkataan perkataan “Zurabo”. Perkataan berkenaan berasal daripada kata dasar “Zura”. “Zura” telah ditambah menjadi “Zurabo” untuk menunjukkan siapa yang dimaksudkan untuk perbuatan dalam ayat berkenaan.

Kesimpulannya, itu adalah antara Kes Tatabahasa yang terdapat dalam bahasa tertentu. Bilangan Kes Tatabahasa adalah bergantung kepada bahasa berkenaan. Sebagai contoh, Bahasa Jerman mempunyai empat (4) Kes Tatabahasa manakala Bahasa Tsez mempunyai dua ratus lima puluh dua (252) kes. Kes Tatabahasa menjadi salah satu cabaran kepada sesiapa yang mempelajari bahasa berkenaan sebagai bahasa asing.

RUJUKAN:

Which language have the most cases. Retrieved
July 29, 2019 from https://www.quora.com/Which-languages-have-the-most-cases

The German Cases Explained: A 5-Part Guide To
Finally Understand The Cases In German. Retrieved July 29, 2019 from https://www.iwillteachyoualanguage.com/learn/german/german-tips/german-cases-explained

Georgian Noun Declension. Retrieved July 29,
2019 from https://app2brain.com/learn-languages/georgian/grammar/part-1/

What Is the Vocative Case? Retrieved July 29,
2019 from https://www.grammar-monster.com/glossary/vocative_case.htm

The German Dative Case. Retrieved July 29,
2019 from https://forum.duolingo.com/comment/18619872/The-German-Dative-Case

Hungarian Supressive case: -n -on -en -ön. Retrieved
July 29, 2019 from http://www.hungarianreference.com/Nouns/-n-superessive.aspx

Lesson 20: The locative case suffix. Retrieved
July 29, 2019 from https://elon.io/learn-turkish/lesson/the-locative-case-suffix

Polish Instrumental Case. Retrieved July 29,
2019 from https://polish-dictionary.com/polish-instrumental-case

What is the ablative case used for and how is
it translated? Retrieved July 29, 2019 from
https://www.mytutor.co.uk/answers/26226/A-Level/Latin/What-is-the-ablative-case-used-for-and-how-is-it-translated/

The Accusative Case in Arabic. Retrieved July
29, 2019 from https://blogs.transparent.com/arabic/the-accusative-case-in-arabic/

What Is the Accusative Case? Retrieved July
29, 2019 from https://www.grammar-monster.com/glossary/accusative_case.htm

What Is the Nominative Case?. Retrieved July
29, 2019 from https://www.grammar-monster.com/glossary/nominative_case.htm


Bintang Stranger Things Ada Disleksia Tetapi Berjaya!

Siapa tidak pernah menyaksikan siri Netflix, Stranger Things yang popular dalam kalangan pelanggan setia Netflix? Artikel ini akan membicarakan tentang seorang pelakon yang baru sahaja memasuki serta melakonkan watak utama pada musim ketiga.

Dialah, Maya Hawke. Maya Hawke melakonkan watak Robin Buckley dalam siri Stranger Things pada musim ketiga, rakan sekerja Steve Harrington di Scoops Ahoy. Secara tidak sengaja, dia juga terjebak di dalam perjuangan untuk melawan Demagorgan Dogs bersama-sama dengan pelakon-pelakon utama yang lain.

Hawke dilahirkan di New York. Anak kepada Ethan Hawke dan Uma Thurman yang juga merupakan pelakon terkenal. Hawke mengidap disleksia sejak dari kecil. Dia mempunyai masalah membaca dan menulis. Dia sudah banyak kali pindah sekolah untuk memastikan sekolah yang mana sesuai dengan kapasitinya.

Sehinggalah dia didiagnos disleksia dan pindah ke Saint Anne’s School, iaitu satu sekolah seni di Brooklyn yang agak lama dia berada di sana. Akhirnya juga, dia pindah ke Julliard School yang juga merupakan sekolah seni terkenal di Amerika Syarikat. Katanya, belajar di Julliard adalah lebih banyak input berbanding dengan sepanjang hidupnya.

Hawke seorang yang berjiwa besar, bercita-cita tinggi, sangat degil dan suka memasukkan tumit ke dalam mulutnya. Dia lebih mudah belajar dan meningkatkan prestiasi peribadinya di sekolah seni berbanding dengan sekolah biasa yang lebih mementingkan teori semata-mata. Sekarang, Hawke sudah menjadi model dan pelakon terkenal dan terhebat dengan jumlah hampir 3 juta pengikut di Instagram.

Dia banyak belajar menggunakan audiobook, memandangkan membaca dan menulis amatlah payah baginya. Dia teringat yang novel pertama yang dia habis baca dari kulit ke kulit ialah novel tulisan Loisa May Alcott, iaitu Little Women. Dia sangat meminati watak Jo dalam novel tersebut. Baginya, Jo telah memberi inspirasi kepadanya untuk terus membaca dan menulis meskipun ianya sangat-sangat mencabar baginya.

Apa yang kita boleh belajar daripada kisah ini ialah kita perlu mencari platform yang sesuai untuk kita latih diri kita untuk menjadi lebih baik. Bukan semua sesuai untuk kita kembangkan diri kita. Maka, kita yang harus carinya sendiri, demi masa depan yang lebih cerah.

Tidak mustahil seseorang yang mempunyai cabaran berbeza, misalnya mengidap disleksia untuk berjaya di masa depan! Lihatlah Maya Hawke!

Artikel kiriman Sadiq Salihoddin untuk The Patriots.

RUJUKAN:

Editor. (2019). Stranger Things. Retrieved from Wikipedia: https://en.wikipedia.org/wiki/Stranger_Things

Editort. (2019). The untold truth of Maya Hawke. Retrieved from Nicki Swift: https://www.nickiswift.com/160385/the-untold-truth-of-maya-hawke/

Mahjouri, S. (2018, March 29). Maya Hawke On Dyslexia And ‘Little Women’ Role: ‘I Have Been Preparing For This Character My Entire Life’. Retrieved from ET Canada: https://etcanada.com/news/313861/maya-hawke-on-dyslexia-and-little-women-role-i-have-been-preparing-for-this-character-my-entire-life/

Weaver, H. (2019, Julay 9). Everything You Need To Know About Maya Hawke. Retrieved from Elle: https://www.elle.com/culture/celebrities/a28327103/who-is-maya-hawke/

Wright, T. (2018, March 29). Maya Hawke admits to having dyslexia and discusses preparing for role of a lifetime in Little Women miniseries. Retrieved from Mail Online: https://www.dailymail.co.uk/tvshowbiz/article-5559343/Maya-Hawke-admits-having-dyslexia-preparing-role-lifetime-Little-Women-miniseries.html